text:
Dilongolola ku mpindieu bua nsombelu wa mu bulongolodi bupiabupia
‘Ubambile bua benze malu mimpe, bua bakuate bikole ku muoyo wa bushuwa.’—1 TIMOTE 6:18, 19.
MISAMBU: 125, 40
1, 2. a) Ntshinyi tshiudi muindile ne muoyo kuulu kuulu mu Mparadizu? (Tangila tshimfuanyi.) b) Ntshinyi tshiatupetesha disanka dia bungi mu bulongolodi bupiabupia?
TUDI bushuwa bindile ne muoyo kuulu kuulu bua kupeta “muoyo wa tshiendelele.” Mupostolo Paulo wakabikila muoyo eu ne: “muoyo wa bushuwa.” (Bala 1 Timote 6:12, 19.) Bua bantu ba bungi, bualu ebu budi buleja ne: nebasombe kashidi mu Mparadizu pa buloba. Mbikole bua kudifuanyikijila muikala nsombelu pikala bantu bajuka mu dinda ne makanda a mubidi, bikale ne disanka ne bionso bidibu nabi dijinga. (Yeshaya 35:5, 6) Ela meji muikalabi bimpe bua kupitshisha dîba pamue ne bena mu dîku dienu, ne balunda bebe ne aba babishibua ku lufu. (Yone 5:28, 29; Bienzedi 24:15) Newikale ne dîba dia kulonga midimu mipiamipia ne kumanya bimpe malu adi akusankisha. Tshilejilu, udi mua kulonga malu a bungi a sianse. Anyi udi mua kulonga mua kuimba ne biombelu bia mizike peshi mua kudienzela plan wa nzubu webe.
2 Nansha mutudi bindile malu mimpe onso aa ne muoyo kuulu kuulu, kutendelela Yehowa nekutupeteshe disanka dia bungi. Ela meji muikala nsombelu pikala bantu bonso bangata dîna dia Yehowa bu dinsantu ne bitaba ne: Yehowa m’Mukokeshi wabu. (Matayi 6:9, 10) Netuikale ne disanka bua kumona buloba buule tente ne bantu bapuangane anu muvua Nzambi mulongolole. Ela kabidi meji muikalabi bipepele menemene bua kukolesha bulunda buetu ne Yehowa patuikala tuenda tulua bapuangane ku kakese ku kakese.—Musambu 73:28; Yakobo 4:8.
3. Tudi ne bua kudilongolola bua bualu kayi ku mpindieu?
3 Tudi bashindike ne: Yehowa neenze malu mimpe onso aa, bualu “Nzambi udi mua kuenza malu onso.” (Matayi 19:25, 26) Tuetu basue kusomba kashidi mu bulongolodi bupiabupia, etshi ke tshikondo tshia tuetu ‘kukuata bikole’ ku muoyo wa tshiendelele. Tudi bamanye ne: nshikidilu ukadi pa kulua, nunku tudi ne bua kuikala ne nsombelu udi uleja ne: tudi bindile nshikidilu dîba kayi dionso dialuaye. Tudi ne bua kuenza tshionso tshitudi mua kuenza ku mpindieu bua kudilongolola bua nsombelu wikala mu bulongolodi bupiabupia. Tumonayi mutudi mua kuenza nanku.
MUA KUDILONGOLOLA
4. Mmunyi mutudi mua kudilongolola ku mpindieu bua nsombelu wikala mu bulongolodi bupiabupia? Fila tshilejilu.
4 Mmunyi mutudi mua kudilongolola ku mpindieu bua nsombelu wikala mu bulongolodi bupiabupia? Tuetu balongolole bua kuya kusombela mu ditunga dikuabu, tudi ne bua kuenza amue malu bua kudilongolola bua nsombelu wa mu ditunga adi. Tshilejilu, tudi mua kutuadija kulonga muakulu ne bibidilu bia bantu ba mu ditunga adi. Tudi mua kuteta kudia bimue biakudia biabu. Bia muomumue, tudi mua kudilongolola ku mpindieu bua nsombelu wikala mu bulongolodi bupiabupia pa kuenza tshionso tshitudi mua kuenza bienze bu tukadimu. Tukonkononayi imue mishindu itudi mua kuenza nanku.
5, 6. Mmunyi muikala kutumikila bulongolodi bua Yehowa kutuambuluisha bua kudilongolola bua nsombelu wikala mu bulongolodi bupiabupia?
5 Mu bulongolodi ebu, Satana mmusue bua bantu bele meji ne: badi mua kuenza tshionso tshidibu basue. Bantu ba bungi batu bela meji ne: mbimpe kudienzela malu, ne kabidi kabiena ne mushinga bua kutumikila Nzambi to. Mbipeta kayi bidi bimueneke? Kudi ntatu ya bungi ne tunyinganyinga. (Yelemiya 10:23) Kadi Yehowa m‘Mukokeshi wa dinanga. Nsombelu neikale muimpe be mu bulongolodi bupiabupia pikala muntu yonso umutumikila!
6 Mu bulongolodi bupiabupia, netuikale ne disanka bua kulonda buludiki budi bufumina kudi bulongolodi bua Yehowa buatuambuluisha bua kuvuija buloba ebu mparadizu mulenga ne kulongesha bantu babishibua ku lufu. Yehowa neikale ne mudimu wa bungi wa kutupesha. Kadi ntshinyi tshitudi mua kuenza padi aba badi batulombola batulomba bua kuenza bualu kampanda butudi katuyi basue? Netutumikile anyi? Netuenze muetu muonso bua kuenza mudimu udibu batupeshe ne kuwanyisha anyi? Bua kudilongolola bua muoyo wa tshiendelele mu bulongolodi bupiabupia, tudi ne bua kulonda buludiki budi bufumina ku bulongolodi bua Yehowa anu ku mpindieu.
7, 8. a) Bua tshinyi tudi ne bua kueleshangana diboko ne bantu badi batulombola? b) Bavua bashintulule bamue bena Kristo mu midimu kayi? c) Ntshinyi tshitudi ne bua kumanya bua nsombelu wetu mu bulongolodi bupiabupia?
7 Tuetu basue kuikala badilongolole bua nsombelu wa mu bulongolodi bupiabupia, tudi ne bua kulonga mua kusanka ne bitudi nabi ne kueleshangana diboko ne bulongolodi bua Yehowa ne bantu bakuabu. Tshilejilu, padibu batupesha mudimu kampanda wa kuenza, mbimpe tuitabe bua kuwenza ne tuenze muetu muonso bua kuikala ne disanka ne kuwunanga. Tuetu balonge ku mpindieu mua kueleshangana diboko ne bantu badi batulombola, pamuapa netuenze bia muomumue mu bulongolodi bupiabupia. (Bala Ebelu 13:17.) Pakabuela bena Isalele mu Buloba bulaya, bakababanyina miaba ya kusombela. (Nomba 26:52-56; Yoshua 14:1, 2) Katuena bamanye muaba wapeshabu yonso wa kutudi bua kusombela mu buloba bupiabupia to. Kadi tuetu balonge mua kutumikila, netuikale ne disanka bua kuenza disua dia Yehowa muaba wonso utuasomba.
8 Ela meji diakalenga dituikala nadi dia kuenza mudimu mu bulongolodi bupiabupia pikala Bukalenge bua Nzambi bukokesha. Bua bualu ebu, tudi ne disanka bua kutumikila bulongolodi bua Yehowa ku mpindieu ne kuenza mudimu wonso udibu batupesha. Kadi misangu mikuabu badi mua kutushintulula mu midimu yetu. Tshilejilu, mbatume bamue bana betu ba ku Betele wa mu États-Unis bua kuya kuenza mudimu mu teritware. Bu mukadi bamue batangidi bena ngendu balue bantu bakole anyi bua nsombelu kampanda, mbabashintulule mu mudimu wabu, balue bampanda-njila ba pa buabu. Badi ne disanka bua mudimu wabu mupiamupia ne Yehowa udi ubabenesha. Tuetu balombe Yehowa diambuluisha, tuenze muetu muonso bua kumuenzela mudimu, ne tulonge mua kuanyisha mudimu wonso udibu batupesha, nunku netuikale ne disanka ne Yehowa neatubeneshe. (Bala Nsumuinu 10:22.) Kadi ntshinyi tshituikala mua kuenza tuetu basue kusomba muaba kampanda mu bulongolodi bupiabupia kadi bulongolodi bua Yehowa butulomba bua kuya kusomba muaba mukuabu? Tshikondo atshi, ki mmuaba utuikala mua kusombela anyi tshituikala mua kuenza bikala ne bualu to. Netuikale amu ne dianyisha bua kuikala mu bulongolodi bupiabupia.—Nehemiya 8:10.
9, 10. a) Bua tshinyi nebikengele bua tuetu kuikala ne lutulu mu bulongolodi bupiabupia? b) Mmunyi mutudi mua kuleja ku mpindieu ne: tudi ne lutulu?
9 Mu bulongolodi bupiabupia, nebikengele bua tuetu kuikala ne lutulu bimue bikondo. Tshilejilu, tudi mua kumvua ne: bamue bantu badi basanka bua mudi balela ne balunda babu babishibue ku lufu. Kadi, bidi mua kutulomba bua kuindila dibishibua dia banangibue betu. Biobi mua kuenzeka nunku, netusankaku nabu ne kushala ne lutulu anyi? (Lomo 12:15) Tuetu balonge ku mpindieu mua kuindila ne lutulu bua Yehowa kukumbajaye milayi yende, nebituambuluishe bua kushala ne lutulu tshikondo atshi.—Muambi 7:8.
10 Tudi kabidi mua kudilongolola bua bulongolodi bupiabupia pa kuikala ne lutulu padibu bashintulula ngumvuilu wetu wa malongesha a mu Bible. Tutuku tulonga malu mapiamapia aa ne bikale ne lutulu tuetu katuyi baumvue bimpe menemene anyi? Biobi nanku, mu bulongolodi bupiabupia nebikale bipepele menemene bua kuikala ne lutulu misangu yonso idi Yehowa utuambila malu mapiamapia a kuenza.—Nsumuinu 4:18; Yone 16:12.
11. Bua tshinyi tudi ne bua kulonga bua kufuila bakuabu luse ku mpindieu? Kuenza nunku nekutuambuluishe mushindu kayi mu bulongolodi bupiabupia?
11 Mushindu mukuabu utudi mua kudilongolola bua nsombelu wikala mu bulongolodi bupiabupia nkulonga bua kufuilangana luse. Mu Bukokeshi bua Kristo bua bidimu tshinunu, nebiangate matuku bua muntu yonso kuluaye mupuangane. (Bienzedi 24:15) Netuikalaku banangangane ne tufuilangana luse anyi? Tuetu balonge bua kufuila bantu bakuabu luse ne bua kuikala nabu mu malanda mimpe ku mpindieu, nebikale bipepele menemene bua kuenza bia muomumue mu bulongolodi bupiabupia.—Bala Kolosayi 3:12-14.
Mu bulongolodi bupiabupia, netuikale dijinga ne ngikadilu imue imue idi Yehowa utulongesha bua kuikala nayi mpindieu
12. Bua tshinyi tudi ne bua kudilongolola ku mpindieu bua nsombelu wikala mu bulongolodi bupiabupia?
12 Mu bulongolodi bupiabupia, katuakuikala pamuapa tupeta tshionso tshitudi tujinga to, anyi nebikale mua kutulomba bua kuindila bua kutshipeta. Nebikengele bua tuikale ne dianyisha ne disanka bua nsombelu yonso utuikala nende. Bushuwa, netuikale dijinga ne ngikadilu imue imue idi Yehowa utulongesha bua kuikala nayi mpindieu. Nunku, patudi tulonga bua kuikala ne ngikadilu eyi mpindieu, tudi tuleja ne: bulongolodi bupiabupia mbualu bulelela ne tudi tuenda tudilongolola bua muoyo wa tshiendelele. (Ebelu 2:5; 11:1) Netuleje kabidi ne: tudi bushuwa basue kusomba mu bulongolodi bupiabupia muikala muntu yonso utumikila Yehowa.
ENZELA YEHOWA MUDIMU BIKOLE
13. Mmudimu kayi utuateka pa muaba wa kumpala mu nsombelu wetu mu bulongolodi bupiabupia?
13 Mu bulongolodi bupiabupia, netuikale ne tshionso tshitudi natshi dijinga bua muoyo utusankishe. Kadi malanda etu makole ne Yehowa ke atupetesha disanka dia bungi menemene. (Matayi 5:3) Netuikale ne bia bungi bia kuenza mu mudimu wa Yehowa, ne netuikale ne disanka dia kumuenzela mudimu. (Musambu 37:4) Nunku patudi tuteka Yehowa pa muaba wa kumpala mu nsombelu wetu ku mpindieu, tudi tudilongolola bua nsombelu wikala mu bulongolodi bupiabupia.—Bala Matayi 6:19-21.
14. Mbipatshila kayi bidi bansonga mua kudifundila mu mudimu wa Yehowa?
14 Mmunyi mutudi mua kuenzela Yehowa mudimu bikole menemene? Umue mushindu nkudifundila bipatshila. Biwikala nsonga, ela meji bikole bua muudi mua kudifila bua kuenzela Yehowa mudimu. Kuenaku mua kuenza makebulula mu mikanda yetu bua kumanya mishindu mishilashilangane ya mudimu wa ku dîba ne ku dîba anyi? Udi mua kudifundila tshimue tshia ku bipatshila ebi. * (Tangila note.) Yukila ne bamue bana betu bakadi benzele Yehowa mudimu wa ku dîba ne ku dîba munkatshi mua bidimu bia bungi. Wewe mudifile bua kuenzela Yehowa mudimu mu nsombelu webe, neulonge malu a mushinga. Bualu ebu nebukuambuluishe bua kuenzela Yehowa mudimu mu bulongolodi bupiabupia.
15. Mbipatshila kayi bikuabu bitudi mua kudifundila mu mudimu wa Yehowa?
15 Kudi bipatshila bia bungi bitudi mua kudifundila mu mudimu utudi tuenzela Yehowa. Tshilejilu, tudi mua kudifundila tshipatshila tshia kulonga mishindu mipiamipia ya kuyisha. Anyi tudi mua kukeba bua kumvua mêyi manene a mu Bible bimpe ne kulonga mua kuatumikila mu nsombelu wetu. Tudi mua kukeba bua kuakaja mushindu utudi tubala kumpala kua bantu anyi utudi tuenza miyuki ne utudi tuandamuna mu bisangilu. Bualu bua mushinga budi ne: paudi udifundila bipatshila mu mudimu uudi wenzela Yehowa, nebikuambuluishe bua kuikala ne tshisumi tshia bungi ne kudilongolola bua nsombelu wikala mu bulongolodi bupiabupia.
NSOMBELU MUTAMBE BUIMPE MPINDIEU
16. Bua tshinyi kuenzela Yehowa mudimu ke nsombelu mutambe buimpe?
16 Patudi tufila dîba dietu bua kudilongolola bua bulongolodi bupiabupia bua Nzambi, mbuena kuamba ne: tudiku tudipangisha nsombelu muimpe lelu anyi? Tòo. Kuenzela Yehowa mudimu ke nsombelu mutambe buimpe. Katuena tumuenzela mudimu bualu muntu kampanda udi utuenzeja ku bukole anyi anu bua tuetu kupanduka ku dikenga dinene to. Tuetu mu malanda mimpe ne Yehowa, nsombelu wetu neikale muimpe ne netuikale ne disanka dia bungi. Ke nsombelu uvuaye mutulongoluele. Kuikala banangibue kudi Nzambi ne kupeta buludiki buende nkuimpe kupita tshintu kayi tshionso. (Bala Musambu wa 63:1-3.) Tuetu bonso tudi mua kupeta disanka bua mutudi tutendelela Yehowa ne muoyo wetu wonso. Bamue bantu bakadi bamuenzele mudimu munkatshi mua bidimu bia bungi badi bushuwa mua kuamba ne: eu ke nsombelu mutambe buimpe.—Musambu 1:1-3; Yeshaya 58:13, 14.
17. Malu adi atusankisha ne dijikija lutetuku nebikale ne mushinga mu Mparadizu anu tuetu benze tshinyi?
17 Mu Mparadizu netuikale ne disanka dia kupitshisha amue mêba bua kuenza malu adi atusankisha ne bua kujikija lutetuku. Bushuwa, Yehowa ke udi mutufuke ne dijinga dia kuikala ne malu adi atusankisha, ne mmulaye ne: ‘neakumbaje dijinga dia tshintu tshionso tshidi ne muoyo.’ (Musambu 145:16, NWT; Muambi 2:24) Tutu ne dijinga dia kujikija lutetuku ne dia kuikisha, kadi bua majinga aa kutusankishawu bikole, tudi ne bua kuteka malanda etu ne Yehowa pa muaba wa kumpala. Ke muikalabi kabidi mu bulongolodi bupiabupia. Nunku, mbimpe kutungunuka “tshia kumpala ne kukeba Bukalenge” ne kuimanyina pa masanka atudi tupeta patudi tuenzela Yehowa mudimu.—Matayi 6:33.
Tuetu mu malanda mimpe ne Yehowa, nsombelu wetu neikale muimpe ne netuikale ne disanka dia bungi
18. Mmunyi mutudi mua kuleja ne: tudi badilongolole bua kuikala ne muoyo wa kashidi mu Mparadizu?
18 Mu bulongolodi bupiabupia, nsombelu neikale muimpe kupita ne mutudi tuela meji. Tulejayi mutudi ne dijinga dikole dia kusomba mu Mparadizu pa kudilongolola ku mpindieu bua “muoyo wa bushuwa.” Tuikalayi ne ngikadilu idi Yehowa utulongesha bua kuikala nayi ne tuyishayi lumu luimpe ne tshisumi tshionso. Tutekayi ntendelelu wa Yehowa pa muaba wa kumpala mu nsombelu wetu bua tuikale ne disanka. Tudi bashindike ne: mu bulongolodi bupiabupia Yehowa neakumbaje malu onso adiye mulaye. Nunku, tuenzayi malu bienze anu bu tukadi mu bulongolodi bupiabupia!
^ tshik. 14 Bala Les jeunes s’interrogent — Réponses pratiques, Volime 2, dibeji dia 311-318.


c: text/html

text:
TUIKALAYI NE NSOMBELU WA BUENA KRISTO
Ambuluisha ba mu dîku diebe bua bavuluke Yehowa
Bu muvua bena Yuda bapue Yehowa Nzambi wabu muoyo, Yelemiya uvua ne mudimu wa kubadimuija bua kabutu kavua kabindile mu matuku makese. (Yel 13:25) Mmunyi muvua tshisamba etshi tshifike ku nsombelu mubi eu? Mêku a bena Isalele akavua majimije malanda mimpe ne Nzambi. Bushuwa, bamfumu ba mêku kabatshivua kabidi balonda buludiki buvua Yehowa mufile mu Dutelonome 6:5-7 to.
Mêku makole mu nyuma adi enza bua bisumbu bia matuku etu aa bishindame. Bamfumu ba mêku badi mua kuambuluisha ba mu mêku abu bua kuvuluka Yehowa padibu ne tshibidilu tshia kuenza ntendelelu wa mu dîku wa nsongo. (Mis 22:27) Nuenu bamane kumona filme wa “Mêyi aa ikale mu mutshima webe: Diela bena mu mêku nkonko,” nuandamune nkonko eyi:
Mmunyi mudi amue mêku matantamene ntatu ivua miapangishe bua kuenza ntendelelu wa mu dîku?
Ngamue masanka kayi adi mêku adi enza ntendelelu wa mu dîku muimpe pa tshibidilu apeta?
Mmalu kayi atu aluisha ntendelelu wanyi wa mu dîku ne ndi mulongolole tshinyi bua kuatantamena?

robotstxt: allowed

filter: keep


text:
TSHITUPA 3
Mua kujikija bilumbu
“Nunangangane bikole, bualu dinanga didi dibuikila mibi mipite bungi.” —1 Petelo 4:8
Paudi wewe ne muena dibaka nebe nutuadija nsombelu wa pamue, bilumbu bishilashilangane nebijuke. Bilumbu bidi bijuka bualu nudi nuela meji mishindu mishilangane, nudiumvua mishindu mishilangane ne nudi ne mmuenenu mishilangane. Imue misangu bidi mua kufumina pambelu pa dîku ne ku malu anudi kanuyi belele meji.
Bidi mua kunufikila bua kubenga kumona malu mudiwu, kadi Bible udi utubela bua kujikija bilumbu bietu. (Matayi 5:23, 24) Nenupete mushindu muimpe wa kujikija bilumbu bienu nuenu batumikile mêyi a mu Bible.
YUKIDILANGANAYI BUA TSHILUMBU
TSHIDI BIBLE WAMBA: ‘Kudi tshikondo tshia kuakula.’ (Muambi 3:1, 7) Ikale mutuishibue ne: nudi bayukile bikole bua tshilumbu atshi. Leja muena dibaka nebe ne muoyo mujima mushindu uudi udiumvua ne uudi wela meji bua tshilumbu atshi. Misangu yonso, ikalayi ‘nuambilangana bulelela’ ne muena dibaka nebe. (Efeso 4:25) Nansha padi muena dibaka nebe ukuata tshiji tshikole, udienzeje bua kubenga kuluangana mvita. Diandamuna dia lutulu didi mua kuenzeja bua ne: dikokangana dia patupu kadinufikishi ku diluangana mvita.—Nsumuinu 15:4; 26:20.
Nansha nuenu kanuyi nupetangana ku mêyi, mbimpe wikale ne bukalanga, kupu muoyo bua kuleja muena dibaka nebe dinanga ne kanemu. (Kolosayi 4:6) Dienzeja bua kujikija tshilumbu lukasa ne kanulekedi diyukidilangana to.—Efeso 4:26.
TSHIUDI MUA KUENZA:
Keba dîba dimpe dia kuyukidilangana bua tshilumbu
Pikalabi ne: ndîba dia wewe kuteleja, wepuke kukosa mukuebe ku dîyi. Neupete pebe dîba dia wewe kuakula
TELEJA NE UMVUA
TSHIDI BIBLE WAMBA: “Nunangangane bikole. Nuikale ba kumpala mu dipesha bakuabu bunême.” (Lomo 12:10) Mushindu uudi uteleja udi ne mushinga wa bungi. Dienzeja bua kumvua mmuenenu wa muena dibaka nebe, ‘uditeka pa muaba wende ne budipuekeshi.’ (1 Petelo 3:8; Yakobo 1:19) Kuenji anu bu udi uteleja patupu. Koku mushindu, lekela biudi wenza ne ntuma ntema yebe yonso kudi muena dibaka nebe anyi mulombe bua nulue kuyukila bualu abu pashishe. Wewe wangata muena dibaka nebe bu mulunda webe wa pa muoyo kuyi umumona bu muluishi, kuakumukuatshila ‘tshiji lukasa’ to.—Muambi 7:9.
TSHIUDI MUA KUENZA:
Tungunuka ne kuteleja muena dibaka nebe ne meji mimpe, nansha biudi umvua kabiyi bikusankisha
Umvua bidi bisokome mu mêyi adiye wamba. Tabalela jeste idiye wakula nayi ne dîyi diende
KUMBAJAYI DIPANGADIKA DIENU
TSHIDI BIBLE WAMBA: ‘Mudimu wonso udi uvudijila muntu bintu, kadi tshiakulakula tshidi tshivuija muntu mupele.’ (Nsumuinu 14:23) Kumvuangana bua mushindu muimpe wa kujikija bualu ki nkujikija tshilumbu to. Nudi ne bua kukumbaja mapangadika anudi bangate. Bidi mua kunulomba madikolela a bungi, kadi kudienzeja nunku kudi ne mushinga wa bungi. (Nsumuinu 10:4) Nuenu nuenza mudimu pamue bu balunda, nenupete “difutu dimpe” bua mudimu wenu mukole.—Muambi 4:9.
TSHIUDI MUA KUENZA:
Umvuanganayi bua tshidi yonso wa kunudi mua kuenza bua kujikija tshilumbu tshinudi natshi
Ku musangu ne ku musangu, konkonona bua kumona muudi uya kumpala


text: 25 Mu tshidimu tshia tshitema tshia bukokeshi bua Sedekiya, mu ngondo wa dikumi, mu dituku dia dikumi dia ngondo au, Nebukadenesâ+ mukalenge wa Babilona wakalua ne tshiluilu tshiende tshionso bua kuluisha Yelushalema.+ Wakasa tshitudilu bua kumuluisha ne wakibaka tshimanu tshimunyunguluke bua kumutshintshimika,+2 ne bakatshintshimika tshimenga too ne mu tshidimu tshia 11 tshia mukalenge Sedekiya.3 Mu dituku dia tshitema dia ngondo muinayi tshiyole tshia nzala tshivua tshikole menemene+ mu tshimenga, ne kakuvua tshiakudia bua bantu ba mu buloba to.+4 Bakapanda tshimanu tshia tshimenga,+ ne basalayi bonso bakanyema butuku butuku kupatukilabu ku tshiibi tshidi pankatshi pa bimanu bibidi pabuipi ne lupangu lua mukalenge, pavua eku bena Kasada bajingile tshimenga; ne mukalenge wakayila mu njila wa ku Alabâ.+5 Kadi tshiluilu tshia bena Kasada tshiakalonda mukalenge, kumupetelabu mu mpata ya bipela ya Yeliko, ne basalayi bende bonso bakamuangalaka, kumushiyabu.6 Nunku bakakuata mukalenge,+ kubandabu nende kudi mukalenge wa Babilona ku Libela, kumukoselabu tshibawu.7 Bakashipa bana ba Sedekiya mu mêsu muende; pashishe Nebukadenesâ wakashipa Sedekiya mêsu, kumusuikaye ne nkanu ya tshiamu tshia mitaku, kuyaye nende ku Babilona.+8 Mu ngondo muitanu, dituku dia muanda mutekete dia ngondo au, mmumue ne: mu tshidimu tshia 19 tshia mukalenge Nebukadenesâ mukalenge wa Babilona, Nebuzaladana+ mfumu wa balami, muena mudimu wa mukalenge wa Babilona, wakalua ku Yelushalema.+9 Wakuosha nzubu wa Yehowa,+ nzubu* wa mukalenge,+ ne nzubu yonso ya mu Yelushalema;+ wakuosha kabidi nzubu wa muntu yonso uvua muende lumu.+10 Tshiluilu tshijima tshia bena Kasada tshivua ne mfumu wa balami tshiakupula bimanu bivua binyunguluke Yelushalema.+11 Nebuzaladana mfumu wa balami wakakuata bantu bavua bashale bavuabu bashiye mu tshimenga kuyaye nabu, pamue ne bantu bavua banyeme baye kudi mukalenge wa Babilona, ne bantu bakuabu bonso bavua bashale.+12 Kadi mfumu wa balami wakashiya bamue bantu ba mu buloba bavua bapele menemene bua kuikalabu badimi ba madimi a tumuma tua mvinyo ne bantu ba kuenzeja midimu mikole ku bukole.+13 Bena Kasada bakakosolola makunji a tshiamu tshia mitaku+ a ku nzubu wa Yehowa ne matempu+ ne Mbuu wa tshiamu tshia mitaku+ bivua mu nzubu wa Yehowa bitupa bitupa, ne bakaya ne biamu bia mitaku abi ku Babilona.+14 Bakangata kabidi bintu bia kuboya nabi butu, bikasu, bintu bia kujima nabi kapia, makopo, ne bintu bionso bia tshiamu tshia mitaku bivuabu benza nabi mudimu mu ntempelo.15 Mfumu wa balami wakangata bintu bia kuambuila kapia ne bibakudi bivua bienza ne or muimpe+ ne arjan muimpe.+16 Bua makunji abidi, Mbuu, ne matempu bivua Solomo muenze bua nzubu wa Yehowa, bujitu bua tshiamu tshia mitaku tshia bintu bionso ebi kabuvua kupima.+17 Dikunji dionso divua ne bule bua nkubita* 18,+ ne mutu wa dikunji uvua ku mutu kuadi uvua wa tshiamu tshia mitaku; bule bua mutu wa dikunji buvua bua nkubita isatu, ne bukondo bua tukanu ne bimuma bia grenade bivua binyunguluke mutu wa dikunji bivua bienza bionso ne tshiamu tshia mitaku.+ Dikunji dibidi ne bukondo buadi bua tukanu divua anu bu diodi adi.18 Mfumu wa balami wakakuata kabidi Selaya+ mfumu wa bakuidi, Sefanya+ muakuidi tshindondi, ne balami ba ku biibi basatu.+19 Wakakuata mu tshimenga muena mudimu umue wa mu lubanza lua mukalenge uvua mutekibue ku mutu kua basalayi, bantu batanu bena dia mukalenge ba menemene bavuabu bapete mu tshimenga, kabidi ne mufundi wa mfumu wa tshiluilu uvua usangisha bantu ba mu buloba, ne bantu 60 ba mu bantu ba tshianana ba mu buloba bavuabu bapete kabidi mu tshimenga.20 Nebuzaladana+ mfumu wa balami wakabakuata, kuyaye nabu kudi mukalenge wa Babilona ku Libela.+21 Mukalenge wa Babilona wakabakuma, kubashipaye ku Libela mu buloba bua Hamate.+ Nunku bakumbusha Yuda mu buloba buende kuyabu nende ku babende.+22 Nebukadenesâ mukalenge wa Babilona wakateka Gedaliya+ muana wa Ahikama+ muana wa Shafana+ ku mutu kua bantu bavuaye mushiye mu buloba bua Yuda.+23 Pavua bamfumu bonso ba tshiluilu ne bantu babu bumvue ne: mukalenge wa Babilona uvua musungule Gedaliya, diakamue bakalua kudi Gedaliya ku Misepa. Mu bantu abu muvua: Yishemaele muana wa Netanya, Yohanana muana wa Kalea, Selaya muana wa Tanehumeta muena Netofa, ne Yâzanya muana wa muena Mâkata, pamue ne bantu babu.+24 Gedaliya wakaditshipa kudibu ne kudi bantu babu, kubambilaye ne: “Kanutshinyi bua kuikala bena mudimu ba bena Kasada to. Sombayi mu buloba ebu, ne enzelayi mukalenge wa Babilona mudimu, ne malu neende bimpe buenu nuenu.”+25 Kadi mu ngondo wa muanda mutekete, Yishemaele+ muana wa Netanya muana wa Elishama, uvua wa mu ndelanganyi ya bukalenge,* wakalua ne bantu bakuabu dikumi, bobu kukuma Gedaliya, yeye kufua, pamue ne bena Yuda ne bena Kasada bavuaye nabu ku Misepa.+26 Pashishe bantu bonso, kumbukila ku bakese too ne ku banene, kusangisha ne bamfumu ba tshiluilu, bakajuka, kuyabu ku Ejipitu,+ bualu bavua batshina bena Kasada.+27 Mu tshidimu tshia 37 tshia dikuatshibua dia Yehoyakina+ mukalenge wa Yuda, mu ngondo wa 12, mu dituku dia 27 dia ngondo au, tshidimu tshivua Ewile-melodaka mukalenge wa Babilona mulue mukalenge, wakapatula* Yehoyakina mukalenge wa Yuda mu buloko.+28 Wakakula nende bimpe, kubandishaye nkuasa wende wa bukalenge ku mutu kua nkuasa ya bukalenge ya bakalenge bakuabu bavua nende mu Babilona.29 Nunku Yehoyakina wakumbusha bilamba biende bia buloko, ne uvua udia misangu yonso kumpala kuende matuku ende onso a muoyo.30 Bavua bamupesha biakudia bungi bukosa misangu yonso bia kudi mukalenge, ku dituku ku dituku, matuku ende onso a muoyo.


text:
Mukenji bua disedibua dia bapianyi bantu bakaji (1-13)
36 Bamfumu ba mêku ba mu ndelanganyi ya Gilada muana wa Makî+ muana wa Manashe, ba mu mêku a bana ba Jozefe bakalua, kuakulabu ne Mose ne bamfumu bavua ku mutu kua mêku a bena Isalele.2 Bakamba ne: “Yehowa mmutumine mukalenge wanyi dîyi bua kuabanyina bena Isalele buloba ku nshobo+ bu bumpianyi; ne Yehowa wakatumina mukalenge wanyi dîyi bua kuangata bumpianyi bua muanetu Selofehada kubupesha bana bende ba bakaji.+3 Bobu babasele kudi bantu ba mu tshisa tshikuabu tshia mu Isalele, dîba adi nebumbushe bumpianyi bua bantu bakaji aba ku bumpianyi bua batatuetu ne nebabusakidile ku bumpianyi bua tshisa tshikalabu, nunku nebumbushe bumpianyi abu ku tshitupa tshia bumpianyi buetu.4 Mpindieu pakumbana Tshidimu tshia budikadid+i bua bena Isalele, dîba adi nebasakidile bumpianyi bua bantu bakaji aba ku bumpianyi bua tshisa tshikalabu, nunku nebumbushe bumpianyi buabu ku bumpianyi bua tshisa tshia batatuetu.”5 Nunku Mose wakatumina bena Isalele dîyi ku dîyi dia Yehowa ne: “Bualu budi tshisa tshia bana ba Jozefe tshiamba mbulelela.6 Tangilayi mukenji udi Yehowa muele bua bana ba bakaji ba Selofehada: ‘Badi mua kusedibua kudi bantu bonso badibu basue. Kadi badi ne bua kubasela anu kudi bantu ba mu dîku dia mu tshisa tshia tatuabu.7 Bumpianyi nansha bumue bua bena Isalele kabuena mua kutambakana bumbuka mu tshisa kampanda buya mu tshisa tshikuabu to, bualu bena Isalele badi ne bua kulama bumpianyi bua tshisa tshia bankambua babu.8 Nunku muana wa bakaji yonso udi ne bumpianyi munkatshi mua bisa bia Isalele udi ne bua kulua mukaji wa muntu wa mu ndelanganyi ya mu tshisa tshia tatuende,+ bua bena Isalele balame bumpianyi bua bankambua babu.9 Bumpianyi nansha bumue kabuena ne bua kutambakana bumbuka mu tshisa tshimue buya mu tshisa tshikuabu to, bualu bisa bia Isalele bidi ne bua kulama bumpianyi buabi.’”10 Bana ba bakaji ba Selofehada bakenza anu muvua Yehowa mutumine Mose dîyi.+11 Nunku Mahala, Tîsa, Hogela, Mileka, ne Noa, bana ba bakaji ba Selofehada,+ bakasedibua kudi bana ba bana babu ne tatuabu.12 Bakalua bakaji ba bantu ba mu mêku a Manashe muana wa Jozefe bua bumpianyi buabu bushale mu tshisa tshia dîku dia tatuabu.13 Aa mmêyi ne mapangadika bivua Yehowa mupeshe bena Isalele ku butuangaji bua Mose mu mpata ya bipela ya Moaba pabuipi ne Yadene lua ku Yeliko.+


text:
TUIKALAYI NE NSOMBELU WA BUENA KRISTO
Mua kulongesha ne mukanda wa Mmalu kayi adi Bible utulongesha?
Mukanda wa Bible utulongesha ne wa Bible ulongesha idi mumue. Mbiamu bia mudimu bidi ne malongesha malelela a muomumue ne malondangane kabidi mu mushindu wa muomumue. Kadi mu mukanda wa Bible utulongesha kamuena malu mapitepite bungi to. Mbawenze bua badi ne lutatu lua kumvua malu adi mu wa Bible ulongesha. Pamutu pa bisakidila, mbafunde note ku ndekelu kuawu idi ne mumvuija mapepele a imue miaku ne biambilu bidi mu bikoso. Nshapita idimu kayena ne nkonko ku ntuadijilu anyi ne kazubu ka diambulula to. Kadi, ku ndekelu kuayi mbambe mu tshikoso malongesha malelela a mu Bible adi mumvuija mu nshapita. Anu mutubi bua mukanda wa Bible ulongesha, tudi mua kupesha bantu mukanda wa Bible utulongesha dîba dionso nansha kawuyi mu mikanda ya kufila ngondo au. Mmunyi mutudi mua kulongesha bantu malu a pa buawu adi mu mukanda wa Bible utulongesha patudi tulombola dilonga dia Bible?
MU TSHIKOSO: Bua ba bungi, mushindu ututu tulonga Bible ne bantu, babala bikoso mu mukanda wa Bible ulongesha pashishe tubela nkonko newikale muimpe be. Kadi biobi ne: mulongi wa Bible ki mmumanye muakulu bimpe anyi kayi mumanye kubala bimpe. Mulongi wa nunku tudi mua kulonga nende malu adibu bambe mu tshikoso ku ndekelu kua nshapita ya mu mukanda wa Bible utulongesha, kadi kumulomba bua adibadile nkayende a munda mua nshapita. Tudi mua kuikala tulongesha muntu tshitupa tshia bulelela bua mu Bible tshionso mu minite mitue ku 15. Bu mudi malu adibu bambe mu tshikoso aa kaayi ne tumalu tuonso tudi mu nshapita, mulongeshi udi ne bua kudilongolola bimpe, muikale ne majinga a mulongi mu lungenyi. Yeye mujikije kulonga nshapita ne mulongi, udi mua kuenza diambulula ne malu adibu bambe mu tshikoso au.
MAMANYISHA A KU NDEKELU: Miaku ne biambilu bidibu bumvuije mu note mbabifunde bilondeshile mudi nshapita milondangane. Mulongeshi ke wamanya ni bidi bikengela kukonkonona note kampanda mu dilonga diabu dia mukanda wa Bible utulongesha.


text:
14 “Pingana, wewe Isalele, kudi Yehowa Nzambi webe,+Bualu wewe udi mulenduke bua tshilema tshiebe.2 Pinganayi kudi Yehowa ne mêyi aa,Muambilayi ne: ‘Utubuikidile koku tshilema tshietu+ ne itaba koku tshidi tshimpe,Ne tuetu netukupeshe butumbi bua ku mishiku yetu+ bu mutudi mua kufila bana ba ngombe.*3 Ashû kakutupandisha to.+Katuakubanda pa tubalu+ to,Ne katuakuambila kabidi mudimu wa bianza bietu ne: “Wewe Nzambi wetu!” to,Bualu ku diambuluisha diebe badi baleja muana udi mufuishe tatuende luse.’+4 Nengondope dipanga diabu dia lulamatu.+Nembanange ku disua dianyi meme,+Bualu tshiji tshianyi ntshiumbuke kudiye.+5 Nendue bu lumuma kudi Isalele;Yeye neele bilongo bu tshilongo tshia kapapankoleNe neatume miji yende muinshi bu mitshi ya mu Lebanona.6 Matamba ende neasampile,Bulengele buende nebuikale bu bua mutshi wa olive,Ne dipembu diende nedikale bu dia Lebanona.7 Nebasombele kabidi mu dileji diende.Nebakune ntete ne nebele bilongo bu muonji wa tumuma tua mvinyo.+Lumu luende* neluikale bu lua mvinyo wa ku Lebanona.8 Efelayima neambe ne: ‘Mbualu kayi bukuabu bundi nabu ne mpingu?’+Nengandamune ne nemmulame.+Nengikale bu mutshi wa jenevriye udi usampila.Nenupetele mamuma enu kundi.”9 Nnganyi udi ne meji? Ajingulule malu aa.Nnganyi udi ne lungenyi? Aamanye.Bualu njila ya Yehowa mmilulame,+Ne bantu bakane nebendelamu;Kadi bashipi ba mikenji nebalendukamu ne nebadishinde.
Note
^ Ku mua.: “tuetu petu netulambule bana ba ngombe ba mishiku yetu.”


text:
Anyisha diakalenga diebe dia kuenza mudimu ne Yehowa
“Tudi benzejanganyi ba mudimu ne Nzambi.” —1 KOL. 3:9.
1. Yehowa utu umvua bishi bua mudimu? Bualu ebu butu bumusaka bua kuenza tshinyi?
YEHOWA mmuenji wa mudimu utu usanka bua bidiye wenza. (Mus. 135:6; Yone 5:17) Mmusue bua banjelu ne bantu banyishe pabu mudimu wabu, ke bua tshinyi mmubapeshe midimu mimpe ne ya disanka. Tshilejilu, wakabueja Muanende muanabute mu mudimu wende wa bufuki. (Bala Kolosayi 1:15, 16.) Bible udi utuambila ne: kumpala kua Yezu kulua pa buloba, uvua ku luseke lua Nzambi mu diulu ‘bu muena mudimu wende.’—Nsu. 8:30.
2. Ntshinyi tshidi tshileja ne: banjelu batu anu benza midimu mimpe ne ya disanka?
2 Kumbukila ku Genese too ne ku Buakabuluibua, Bible udi ne bilejilu bidi bileja ne: Yehowa utu anu upesha banjelu midimu ya kuenza. Panyima pa Adama ne Eva bamane kuenza bubi ne babipate mu Mparadizu muvuabu, Nzambi ‘wakateka bakeluba ku Est kua budimi bua Edene ne muele wa mvita wa kapia wakadi utshinguluka ku nseke yonso, bua kulamabu njila wa ku mutshi wa muoyo.’ (Gen. 3:24) Buakabuluibua 22:6 udi uleja ne: Yehowa “wakatuma muanjelu wende bua kuleja bapika bende malu adi ne bua kuenzeka mu katupa kîpi emu.”
MIDIMU IDIBU BAPESHE BANTU
3. Pavua Yezu pa buloba, mmunyi muvuaye muidikije tshilejilu tshia Tatuende?
3 Pavua Yezu pa buloba bu muntu mupuangane, wakenza mudimu uvua Yehowa mumupeshe ne disanka dionso. Anu bu Tatuende, wakapesha bayidi bende mudimu wa mushinga wa kuenza. Wakabajula dijinga dia kutekemena tshivuabu mua kukumbaja pakabambilaye ne: “Bulelela, bulelela, ndi nnuambila ne: Muntu udi uleja ditabuja kundi, yeye pende neenze malu andi ngenza; neenze malu manene kupita aa bualu ndi nya kudi Tatu.” (Yone 14:12) Bua kuleja muvua midimu eyi ya kuenza ne mitalu, Yezu wakabambila ne: “Tudi ne bua kuenza midimu ya udi muntume patutshidi mu munya, butuku budi bulua buikala muntu kayi mua kuenza mudimu.”—Yone 9:4.
4-6. a) Bua tshinyi tudi ne dianyisha bua muvua Noa ne Mose bakumbaje midimu ivua Yehowa mubapeshe? b) Midimu yonso itu Yehowa upesha bantu itu mifuanangane ku tshinyi?
4 Nansha kumpala kua Yezu kulua pa buloba, bavua bapeshe bantu midimu ya kuenza. Nansha muvua Adama ne Eva bapangile bua kukumbaja mudimu uvuabu babapeshe, bantu bakuabu bakenza bobu tshivua Nzambi mubambile bua kuenza. (Gen. 1:28) Bakambila Noa malu masunguluke a kulonda bua kuenzaye buatu bua kusungila mioyo ku Mvula wa kabutu. Wakatumikila ne mu kanungu malu onso avua Yehowa mumulombe. Bu muvuaye mutumikile ne muoyo mujima, lelu tudi ne muoyo.—Gen. 6:14-16, 22; 2 Pet. 2:5.
5 Bakambila Mose malu masunguluke bua kuibaka ntenta wa tshitendelelu ne kulongolola mudimu wa buakuidi, wakaatumikila ne mu katoba. (Ekes. 39:32; 40:12-16) Nansha lelu, tudi tupeta masanka bua mushindu uvuaye mukumbaje mudimu wende ne lulamatu. Mushindu kayi? Mupostolo Paulo wakumvuija ne: malu avuabu bamulombe aa avua mundidimbi wa “malu mimpe atshilualua.”—Eb. 9:1-5, 9; 10:1.
6 Mudimu udi Nzambi upesha bantu bende utu ushilangana ku musangu ne ku musangu bilondeshile mudi malu adiye mulongolole enda akumbana. Kadi, mudimu uvuaye mubapeshe uvua misangu yonso mutumbishishe Yehowa ne mupeteshe bantu bavua bamuitabuja masanka. Ke mudibi kabidi bua malu avua Yezu muenze kumpala kua kulua pa buloba ne pavuaye mulue pa buloba bu muntu. (Yone 4:34; 17:4) Bia muomumue, mudimu udibu batupeshe lelu udi pawu utumbishisha Yehowa. (Mat. 5:16; bala 1 Kolinto 15:58.) Bua tshinyi tudi tuamba nanku?
IKALA NE MEJI MIMPE BUA MIDIMU IDIBU BAKUPESHE
7, 8. a) Lelu mmudimu kayi udi bena Kristo ne diakalenga dia kuenza? b) Tudi ne bua kuenza tshinyi padi Yehowa utulombola?
7 Bu mudi Yehowa ulomba bantu bena mibi bua kulua benzejanganyi nende ba mudimu, bualu ebu budi butupesha lumu. (1 Kol. 3:9) Bana betu badi bibaka Nzubu ya mpuilu, Nzubu ya Bukalenge ne nzubu ya Betele badi benza mudimu wa luibaku muena dîna anu bu Noa ne Mose. Nansha biwikala wenza mudimu bua kulongolola Nzubu wenu wa Bukalenge peshi wibaka biro bietu mudimu wa pa buloba bujima ku Warwick mu New York, sanka bua diakalenga diudi nadi dia kuenza mudimu eu. (Tangila tshimfuanyi tshia ntuadijilu tshia muikala biro ebi.) Mmudimu wa tshijila. Kadi nansha mutu bamue bena Kristo benza mudimu wa luibaku muena dîna eu, bena Kristo bonso batu benza mudimu wa luibaku wa mu nyuma. Mudimu eu utu pawu utumbishisha Yehowa ne upetesha bantu badi bamutumikila masanka. (Bien. 13:47-49) Bulongolodi bua Nzambi butu butupesha buludiki bujalame bua kukumbaja mudimu eu. Ebi bidi mua kuenza bua batupeshe midimu mikuabu.
8 Batendeledi ba Yehowa ba lulamatu batu misangu yonso ne dijinga dikole dia kukokela bulombodi buende. (Bala Ebelu 13:7, 17.) Ku ntuadijilu, tudi mua kuikala katuyi bumvue bimpe bua tshinyi mbatupeshe mudimu kampanda. Kadi, tudi tuwenza bualu tudi bamanye bimpe ne: mashintuluka adi afumina kudi Yehowa ne neapatule bipeta bimpe.
9. Bua bidi bitangila dienza dia mudimu, ntshilejilu kayi tshidi bakulu bashila bena mu tshisumbu?
9 Mushindu udi bakulu balombola tshisumbu udi uleja dijinga dikole didibu nadi dia kukumbaja disua dia Yehowa. (2 Kol. 1:24; 1 Tes. 5:12, 13) Badi bitaba bua kuenza mudimu mukole ku budisuile ne bua kulonda mashintuluka adi amueneka. Badi bibidilangana ne mishindu mipiamipia itudi ne bua kuyisha bua Bukalenge bua Nzambi budibu bajadike. Nansha muvua bamue mua kuikala belakana ku ntuadijilu bua bidi bitangila kuyisha ku telefone, mu bitudilu bia mazuwa peshi miaba idi bantu ba bungi, bakalua kumona ne lukasa ne: bivua bipatule bipeta bimpe. Tshilejilu, bampanda-njila banayi ba mu Allemagne bakangata dipangadika dia kuya kuyisha muaba kampanda wa diendela mushinga uvuabu balengulula. Michael udi wamba ne: “Bu mutuvua katuyi banji kuenza mudimu wa mushindu eu kukadi ndambu wa bidimu, biakatuenza buôwa bua bungi. Yehowa uvua ne bua kuikala mumone bualu ebu, bualu wakatuambuluisha bua kuyisha mu dinda kampanda bimpe, katutu mua kupua dituku adi muoyo to. Tuvua ne disanka bua mutuvua balonde buludiki butuvua bapete mu Mudimu wetu wa Bukalenge ne mutuvua beyemene Yehowa bua atuambuluishe.” Udiku pebe musue kuteta mushindu mupiamupia wa kuyisha udi wenda bimpe mu teritware wenu anyi?
10. Mmashintuluka kayi adi menzeke mu bidimu bidi panshi ebi?
10 Imue misangu, bulongolodi buetu butu bushintulula amue malu. Tshilejilu, mu bidimu bishale ebi bavua basambakaje imue Betele muaba umue. Nansha muvua mashintuluka aa alomba bua bana betu ba balume ne ba bakaji bashintulule amue malu, bantu bonso bakalua kumona bipeta bimpe bia mashintuluka aa. (Muam. 7:8) Bana betu aba badi ne disanka bua mudibu pabu munkatshi mua bantu ba Yehowa badi batua bulongolodi buende nyama ku mikolo lelu.
11-13. Nntatu kayi ivua bamue bapete pavua bulongolodi buetu bushintulule malu?
11 Tudi mua kupeta malongesha a mushinga a bungi kudi bana betu ba mu Betele idibu basangishe muaba umue aba. Bamue ba kudibu bavua benze mudimu wa ku dîba ne ku dîba munkatshi mua makumi a bidimu mu Betele yabu. Bavua balombe tatu mukuabu ne mukajende bavua benze mudimu mu dîku dikese dia Betele kampanda wa mu Amerike wa pankatshi bua kuya mu dîku dia Betele wa mu Mexique mupite wabu misangu mitue ku 30 ku bunene. Rogelio udi wamba ne: “Kabivua bitekete bua kushiya dîku dietu ne balunda betu to.” Muanetu wa balume mukuabu Juan uvuabu balombe bua kuya mu Mexique udi wamba ne: “Mbienze anu bu ne: udi muledibue musangu muibidi; bualu udi ne bua kudia kabidi bulunda ne bantu bapiabapia. Bidi bilomba kuibidilangana ne bilele bipiabipia ne mushindu mupiamupia wa dimona malu.”
12 Bena ku Betele ba mu matunga a ku Mputu bavuabu balombe bua kuya mu Betele wa mu Allemagne bakapeta pabu ntatu. Aba bavua bumbuke mu Suisse, bakashiya mikuna mimpe ya Alpes, ne bakuabu bavua bambuke mu dîku dikese dia Betele wa mu Autriche muvuabu banyisha bikole.
13 Bua aba bavua baye mu ditunga dikuabu bivua bibalomba bua kuibidilangana ne miaba ya kusombela mipiamipia, kuenza mudimu ne bana betu ba balume ne ba bakaji bavuabu kabayi bamanye, ne bavua ne bua kulonga bua kuenza midimu ya mushindu mukuabu. Bavua kabidi ne bua kuibidilangana ne bena mu tshisumbu tshipiatshipia ne kuyisha mu teritware mupiamupia pamuapa mu muakulu mukuabu. Bidi mua kuikala bikole bua kuenza mashintuluka a nunku. Kadi, bena ku Betele ba bungi bakitaba ntatu ya nunku. Bua tshinyi?
14, 15. a) Mmunyi mudi bana betu ba bungi baleje ne: mbanange diakalenga diabu dia kuenza mudimu ne Yehowa nansha wowu wa mushindu kayi? b) Mbatushile tshilejilu kayi?
14 Grethel udi wamba ne: “Ngakitaba bua kuya bualu tshivua wanyi mushindu wa kuleja Yehowa ne: dinanga dianyi kudiye divua dipite dimvua munange ditunga, nzubu peshi majitu kampanda.” Dayska udi wamba ne: “Pamvua muvuluke ne: Yehowa ke uvua muntume, ngakitaba ne disanka.” André ne Gabriela badi bamba ne: “Patudi benze nunku, tudi bamone mushindu mukuabu wa kuenzela Yehowa mudimu pa kuteka majinga etu pa muaba muibidi. Tuvua badiambile ne: ‘Padi bulongolodi bua Yehowa bushintulula malu, tudi ne bua kubulonda ne disanka pamutu pa kukandamana.’”
15 Patubu basambakaja imue Betele, batu batuma bamue bena ku Betele bu bampanda-njila. Ke tshivua tshifikile bamue bena ku Betele pavuabu basambakaje Betele wa Danemark, wa Norvège ne wa Suède bua kuenza Betele mu Scandinavie. Munkatshi muabu muvua Florian ne Anja bavua bambe ne: “Tuvua bamone mudimu mupiamupia uvuabu batupeshe bu lutatu kadi luikale lufila disanka. Buetu tuetu, mbimpe Yehowa enze netu mudimu nansha biobi bikale muaba kayi. Tudi mua kuamba ne: tudi tudiumvua babeneshibue bikole.” Nansha mudi ba bungi ba kutudi kabayi bapete mashintuluka a nunku, katuenaku mua kuidikija bana betu ba balume ne ba bakaji aba badi bitabe bua kuteka malu a Bukalenge muaba wa kumpala anyi? (Yesh. 6:8) Yehowa utu anu ubenesha aba badi banange kuenza mudimu pamue nende, nansha biobi muaba kayi.
TUNGUNUKA NE KUANYISHA DIAKALENGA DIEBE DIA KUENZA MUDIMU NE YEHOWA
16. a) Mukanda wa Galatiya 6:4 udi utulomba bua kuenza tshinyi? b) Ndiakalenga kayi ditambe bunene didi muntu yonso mua kuikala nadi?
16 Bantu bena mibi batu basue kudifuanyikija ne bakuabu, kadi Dîyi dia Nzambi didi ditulomba bua kuimanyina pa bitudi bakumbane bua kuenza. (Bala Galatiya 6:4.) Ba bungi ba kutudi kabatu ne majitu mu bulongolodi to. Kabidi, ki mbonso ba kutudi badi mua kulua bampanda-njila peshi bamisionere nansha kuenza mudimu ku Betele to. Mu bulelela, eyi mmidimu mimpe. Kadi manya ne: diakalenga ditambe bunene didi muntu yonso mua kuikala nadi ngedi ditudi tuetu bonso nadi dia kuikala benzejanganyi ba mudimu ne Yehowa mu dimanyisha lumu luimpe. Edi ndiakalenga ditudi ne bua kunanga bikole.
17. Bu mutshidi ndongoluelu wa Satana utungunuka, ntshinyi tshitudi katuyi mua kupua muoyo? Bua tshinyi bualu ebu kabuena ne bua kututekesha mu mikolo?
17 Bu mutshidi ndongoluelu wa Satana utungunuka ne kuikalaku, kabiena mua kukumbana bua kuenzela Yehowa mudimu mutudi basue to. Tudi mua kupangila bua kukumbaja amue malu bu mudi: majitu a mu dîku dietu, makanda a mubidi anyi malu makuabu. Kadi au ki mmalu adi mua kututekesha mu mikolo to. Kupepeji nansha kakese diakalenga diudi nadi dia kuenza mudimu ne Nzambi pa kuambula dîna diende ne kumanyisha Bukalenge buende padi mpunga umueneka to. Bualu budi ne mushinga wa bungi budi ne: udi wenza nende mudimu mu mushindu uudi mukumbane bua kuenza ne udi usambila bua abeneshe bena Kristo nebe badi bakumbane bua kuenza mudimu wa bungi kupita muudi wewe mua kuenza. Vuluka ne: Yehowa udi wangata muntu yonso udi utumbisha dîna diende ne mushinga.
18. Ntshinyi tshitudi katuyi ne bua kuenza lelu? Bua tshinyi?
18 Nansha mutudi ne butekete ne bikale bena mibi, Yehowa mmusue bua tuikale benzejanganyi nende ba mudimu. Tuanyishayi bikole diakalenga ditudi nadi dia kuenza mudimu ne Nzambi mu matuku a ku nshikidilu aa. Nunku, nebituambuluishe bua kubenga kulonda bipatshila bietu lelu bamanye ne: mu bulongolodi bupiabupia, Yehowa neatuambuluishe bua kupeta “muoyo wa bushuwa,” tuambe ne: muoyo wa kashidi mu nsombelu wa disanka ne ditalala.—1 Tim. 6:18, 19.
19. Ntshinyi tshidi Yehowa mutulongoluele bua matuku atshidi alua?
19 Bu mutukadi pa kubuela mu bulongolodi bupiabupia, ela meji bua mêyi avua Mose muambile bena Isalele matuku makese kumpala kua kubuelabu mu Buloba bulaya aa: ‘Yehowa, Nzambi wenu, neanuvudijile disanka mu mudimu wonso unudi nuenza ne bianza bienu.’ (Dut. 30:9) Diakamue padi mvita ya Armagedone ijika, aba bavua benze mudimu ne Nzambi nebapiane buloba budiye mubalaye. Pashishe, netuditue mu dienza mudimu mupiamupia wa kuvuija buloba mparadizu mulengele.


text:
Enza malu mu diumvuangana ne disambila dia tshilejilu—Tshitupa tshia 1
“Dîna diebe ditumbishibue.”
1. Mmunyi mututu tuenza mudimu ne disambila didi mu Matayi 6:9-13 mu mudimu wetu wa buambi?
BANTU ba bungi badi mua kuambulula disambila dia Tatu wetu ku muoyo. Patutu tuyisha ku nzubu ne ku nzubu, tutu misangu ya bungi tuakula bua disambila edi bua kuambuluisha bantu bua bumvue ne: Bukalenge bua Nzambi mmbulamatadi mulelela washintulula malu pa buloba. Anyi tutu tuakula bua dilomba dia kumpala dia mu disambila edi bua kuleja bantu ne: Nzambi utu ne dîna didibu ne bua kutumbisha anyi ‘kuitaba ne: ndinsantu.’
2. Ntshinyi tshidi tshileja ne: Yezu kavua musue bua tuikale tuambulula disambila edi ku muaku ku muaku dîba dionso ditudi tusambila?
2 Yezu uvuaku musue kuleja ne: dîba dionso ditudi tusambila tudi ne bua kuambulula disambila edi ku muaku ku muaku bu mutu bena bitendelelu bikuabu benza anyi? Tòo. Kumpala kua Yezu kulongesha disambila dia tshilejilu edi, uvua muambe ne: “Panudi nusambila, kanuambuludi malu amue amue” to. (Mat. 6:7) Musangu mukuabu, wakambulula disambila edi kadi mu mêyi mashilangane. (Luka 11:1-4) Nunku Yezu mmutuambuluishe bua kumanya malu atudi ne bua kulomba ne dilondangana diawu bilondeshile mushinga wawu. Mbikumbane bua kubikila disambila edi ne: disambila dia tshilejilu.
3. Nnkonko kayi itudi mua kuelela meji patudi tukonkonona disambila dia tshilejilu?
3 Mu tshiena-bualu etshi ne mu tshidi tshilonda, netukonkonone malu adi mu disambila dia tshilejilu. Patudi tuenda tukonkonona malu aa, udiebeje ne: ‘Mmunyi mudi disambila dia tshilejilu mua kungambuluisha bua kuakaja masambila anyi? Lukonko lunene luudi mua kudiebeja ludi ne: ndiku ngenza malu mu diumvuangana ne disambila edi anyi?’
“TATU WETU UDI MU DIULU”
4. Patudi tuamba ne: “Tatu wetu” bidi bileja tshinyi? Mmu ngumvuilu kayi mudi Yehowa muikale “Tatu” kudi bena Kristo badi ne ditekemena dia kusomba pa buloba?
4 Patudi tuamba ne: “Tatu wetu” kadi katuyi tuamba ne: “Tatu wanyi,” bidi bileja ne: tudi mu ‘tshisumbu tshia bana betu’ badi banangangane bikole. (1 Pet. 2:17) Edi ndiakalenga dinene ditudi nadi! Bena Kristo bela manyi badi bangatshibue bu bana ba Nzambi badi ne ditekemena dia kuya mu diulu mbakumbane bua kuangata Yehowa bu “Tatu” wabu menemene. (Lomo 8:15-17) Bena Kristo badi ne ditekemena dia kusomba kashidi pa buloba badi pabu bangata Yehowa bu “Tatu” wabu. Yeye ke Mubapeshi wa muoyo, ne udi ukumbajila batendeledi bende bonso balelela majinga abu ne dinanga dionso. Aba badi ne ditekemena dia kusomba pa buloba nebalue bana ba Nzambi mu ngumvuilu mulelela paluabu bapuangane ne pashalabu ne lulamatu mu diteta dia ndekelu.—Lomo 8:21; Buak. 20:7, 8.
5, 6. Ndipa kayi dimpe didi baledi mua kupesha bana babu? Ntshinyi tshidi muana yonso ne bua kuenza ne dipa edi? (Tangila tshimfuanyi tshia ntuadijilu.)
5 Baledi batu bapesha bana babu dipa dimpe padibu babalongesha bua kusambila ne babambuluisha bua kuangata Yehowa bu Tatuabu wa mu diulu udi ubatabalela. Muanetu wa balume udi mpindieu mutangidi wa tshijengu mu Afrique du Sud udi wamba ne: “Patuakalela bana betu ba bakaji, mvua nsambila nabu butuku buonso pamvua kumbelu. Bana betu ba bakaji aba batu bamba ne: kabatu bavuluka miaku menemene imvua ngamba mu disambila to. Kadi, badi bavuluka mushindu utuvua patuvua tusambila, muvua kuyukila ne Yehowa Tatu wetu kuikale kua tshijila ne mutuvua tudiumvua mu ditalala ne mu bukubi. Pakafikabu tshikondo tshia kumanya mua kusambila, mvua mbakankamija bua kusambila ne dîyi dikole bua ngikale ngumvua muvuabu baleja Yehowa majinga abu ne tunyinganyinga tuabu. Uvua mushindu muimpe wa kumanya amue malu avua mu mioyo yabu. Pashishe mvua mbalongesha mua kubueja malu a mushinga a mu disambila dia tshilejilu mu masambila abu bua ikale ne tshishimikidi tshimpe.”
6 Kabiena bikemesha bua mudi bana ba bakaji ba muanetu eu baye bikole kumpala mu malu a mu nyuma to. Badi mpindieu mu mabaka mimpe, bobu ne babayabu badi benza disua dia Nzambi mu mudimu wa ku dîba ne ku dîba. Dipa dinene didi baledi mua kupesha bana babu nkubambuluisha bua kuikala mu malanda makole ne Yehowa. Bushuwa, muana nkayende ke udi ne bua kulama malanda ende ne Nzambi. Kuenza nunku kudi kulomba kulonga bua kunanga dîna dia Nzambi, kudinemeka bikole.—Mus. 5:11, 12; 91:14.
“DÎNA DIEBE DITUMBISHIBUE”
7. Ndiakalenga kayi didi nadi bantu ba Nzambi? Didi ditulomba bua kuenza tshinyi?
7 Tudi ne diakalenga dinene dia kumanya dîna dia Nzambi ne dia kuikala ‘bantu badi ne dîna diende.’ (Bien. 15:14; Yesh. 43:10) Tudi tulomba Tatu wetu wa mu diulu bua ‘dîna diende ditumbishibue.’ Paudi ulomba Yehowa bualu ebu, bidi mua kukusaka bua kumulomba bua akuambuluishe bua kubenga kuenza anyi kuamba bualu kayi buonso budi mua kupendesha dîna diende dinsantu. Katuena basue kuikala bu bamue bantu ba mu bidimu lukama bia kumpala bavua kabayi benza malu avuabu bayisha. Mupostolo Paulo wakamba bua bualu buabu ne: “Dîna dia Nzambi didi dipendibua bua bualu buenu munkatshi mua bisamba bia bende.”—Lomo 2:21-24.
8, 9. Fila tshilejilu tshia mudi Yehowa ubenesha aba badi baditatshisha bua kutumbisha dîna diende.
8 Tudi basue kutumbisha dîna dia Nzambi. Muanetu wa bakaji kampanda wa mu Norvège wakafuisha bayende ne kushalaye udikoleshila muanende wa balume wa bidimu bibidi. Udi wamba ne: “Tshivua tshikondo tshikole mu nsombelu wanyi. Mvua nsambila dituku dionso, bu panyima pa dîba dijima bua kulomba bukole buvua mua kungambuluisha bua kulama ditalala dia mu lungenyi bua tshipeteshi Satana mpunga wa kuyobola Yehowa biobi bimfikile bua kuangata dipangadika dibi anyi kupanga lulamatu. Mvua musue kutumbisha dîna dia Yehowa ne mvua musue bua muananyi wa balume alue kupetangana kabidi ne tatuende mu Mparadizu.”
9 Yehowa uvuaku muandamune masambila aa anyi? Eyowa. Muanetu wa bakaji eu wakapeta diambuluisha pavuaye udisangisha ne bena Kristo nende bavua bamutabalela. Bidimu bitanu pashishe, bakamusela kudi mukulu. Muanende udi mpindieu ne bidimu 20 ukadi mutambule. Muanetu wa bakaji eu udi wamba ne: “Ndi ne disanka dia bungi bua mudi bayanyi mungambuluishe bua kumukolesha.”
10. Bidi bikengela tshinyi bua bantu bonso kutumbishabu dîna dia Nzambi?
10 Bidi bikengela tshinyi bua bantu bonso kutumbishabu dîna dia Nzambi ne kubengabu kudipendesha? Bua bualu ebu kuenzekabu, Yehowa udi ne bua kubutula bantu bonso badi babenga bumfumu buende. (Bala Yehezekele 38:22, 23.) Bantu nebalue bapuangane ku kakese ku kakese. Tudi bindile ne muoyo kuulu kuulu tshikondo tshikala bifukibua bionso bidi ne meji mua kuangata dîna dia Yehowa bu dinsantu. Ndekelu wa bionso, Tatu wetu wa mu diulu udi ne dinanga neikale ‘tshintu tshionso’ kudi muntu yonso.—1 Kol. 15:28.
“BUKALENGE BUEBE BULUE”
11, 12. Mbutoke kayi buvua bena Kristo bapete ku ndekelu kua bidimu bia 1800?
11 Kumpala kua Yezu kubanda mu diulu, bapostolo bende bakamukonka ne: “Mukalenge, udi upingajila Isalele bukalenge mpindieu anyi?” Diandamuna dia Yezu diakaleja ne: katshivua tshikondo tshia bobu kumanya dîba divua Bukalenge bua Nzambi mua kutuadija kukokesha to. Wakambila bayidi bende bua kutamba kuimanyina pa mudimu wa bumanyishi udi ne mushinga uvuabu ne bua kuenza. (Bala Bienzedi 1:6-8.) Nansha nanku, Yezu wakalongesha bayidi bende bua kuindila ne muoyo kuulu kuulu dilua dia Bukalenge bua Nzambi. Nunku, katshia mu matuku a bapostolo, bena Kristo batu anu basambila bua Bukalenge ebu bulue.
12 Pakakumbana dîba bua Yezu kutuadija kukokesha mu diulu mu Bukalenge bua Nzambi, Yehowa wakambuluisha bantu bende bua kujingululabu tshikondo tshivua malu aa ne bua kuenzeka. Mu 1879, Charles Taze Russell wakapatula tshiena-bualu kampanda mu tshibejibeji tshia Mukonkononyi wa Bible (Angl.). Tshiena-bualu atshi tshivua tshiamba ne: “Bikondo bia bantu ba bisamba bia bende nebijike dîba kayi?” tshiakaleja muvua tshidimu tshia 1914 tshikale tshidimu tshia mushinga mukole. Tshiena-bualu etshi tshiakaleja dipetangana didi pankatshi pa ‘bikondo muanda mutekete’ bia mu mêyi a buprofete a Danyele ne ‘bikondo bijadika bia bisamba’ bivua Yezu muakuile. *
13. Ntshinyi tshivua tshienzeke mu 1914? Malu adi menzeke pa buloba katshia ku tshidimu atshi adi ajadika tshinyi?
13 Mu 1914, mvita yakenzeka pankatshi pa matunga a ku Mputu ne kutangalakayi pa buloba bujima. Pakajikayi mu 1918, kuakenzeka biyole bikole bia nzala ne tshipupu tshia gripe wa bena Espagne tshivua tshishipe bantu ba bungi kupita bavua bafue mu mvita. Nunku, “tshimanyinu” tshivua Yezu mufile bua bantu kujingululabu dikalaku diende didi kadiyi dimueneka bu Mukalenge mupiamupia wa buloba tshiakatuadija kukumbana. (Mat. 24:3-8; Luka 21:10, 11) Tshijadiki tshinene tshiakamueneka mu 1914, tshidimu tshivuabu bapeshe Mukalenge Yezu Kristo “tshifulu tshia butumbi.” Yeye “kuyaye wenda utshimuna bua kushikija ditshimuna diende.” (Buak. 6:2) Wakakezula diulu pavuaye muluangane ne Satana ne bademon bende, mubatshimune ne mubimanshe pabuipi ne buloba. Katshia ku tshikondo atshi, bantu badi bamona mudi mêyi mafundisha ku nyuma wa Nzambi aa malelela: “Diakabi kudi buloba ne mbuu, bualu Diabolo mmupueke kunudi, muikale ne tshiji tshikole, mumanye ne: udi ne tshikondo tshîpi.”—Buak. 12:7-12.
14. a) Bua tshinyi bitshidi ne mushinga bua kusambila bua Bukalenge bua Nzambi bulue? b) Mmudimu kayi utudi ne bua kuenza?
14 Mulayi wa buprofete udi mu Buakabuluibua 12:7-12 udi umvuija bua tshinyi diledibua dia Bukalenge bua Nzambi didi dipetangana menemene ne ntuadijilu wa malu makole adi atungunuka ne kukengesha bantu. Yezu, Mukalenge wa Bukalenge bua Nzambi wakatuadija kukokesha munkatshi mua bena lukuna bende. Mu dindila tshikondo tshikalaye mua kujikija ditshimuna diende ne kumbusha malu mabi onso pa buloba, tudi tutungunuka ne kusambila bua Bukalenge bua Nzambi bulue. Tudi kabidi tuenza malu mu diumvuangana ne masambila etu aa patudi tuenza tshietu tshitupa mu dikumbana dia bualu bunene bua mu “tshimanyinu.” Yezu wakamba ne: “Nebayishe lumu luimpe elu lua Bukalenge pa buloba bujima budi bantu basombe bua luikale bujadiki kudi bisamba bionso, pashishe, nshikidilu nealue.”—Mat. 24:14.
‘DISUA DIEBE DIENZEKE PA BULOBA’
15, 16. Mmunyi mutudi mua kuenza malu mu diumvuangana ne dilomba dietu dia ne: disua dia Nzambi dienzeke pa buloba?
15 Kukadi mpindieu bidimu bitue ku 6000, disua dia Nzambi divua dienzeka pa buloba bimpe menemene. Ke bualu kayi Yehowa wakatangila nsombelu muimpe uvuaye mupeteshe bantu ku ntuadijilu ne kuambaye ne: “Biakadi bimpe be!” (Gen. 1:31) Pashishe Satana wakatomboka, ne katshia anu tshikondo atshi, bantu bakese menemene ke badi benza disua dia Nzambi pa buloba. Kadi lelu tudi ne diakalenga dia kuikala ne muoyo mu tshikondo tshidi Bantemu batue ku miliyo 8 basambila bua disua dia Nzambi dienzeke pa buloba ne badienzeja bua kuenza malu mu diumvuangana ne disambila edi. Badi benza nunku mu bienzedi biabu ne ku tshisumi tshidibu natshi bua mudimu wa kuvuija bantu bayidi.
16 Tshilejilu, muanetu wa bakaji kampanda uvua mutambule mu 1948 ne uvua muenze mudimu bu misionere mu Afrike, udi wamba ne: “Mu diumvuangana ne dilomba dia mu disambila dia tshilejilu edi, ntu nsambila bua bantu bonso badi bu mikoko bapetangane ne bantu badi mua kubambuluisha bua kumanya Yehowa patshidiku dîba. Kabidi, pantu nkeba kuyisha muntu, ntu ndomba Yehowa meji bua ndenge muoyo wende. Bua bantu badi bu mikoko batukadi bayishe, ntu ndomba Yehowa bua abeneshe madikolela atudi tuenza bua kubatabalela.” Kabiena bikemesha bua mudi muanetu wa bakaji wa bidimu 80 eu mupatule bipeta bimpe mu mudimu wende wa buambi to. Ku diambuluisha dia bana betu bakuabu, mmuambuluishe bantu ba bungi bua kuluabu Bantemu ba Yehowa. Kakuyi mpata, udi mua kuela meji bua bilejilu bikuabu bimpe bia bana betu badi badienzeja bua kuenza disua dia Nzambi nansha mukadibu bakulakaje.—Bala Filipoyi 2:17.
17. Udi umvua bishi bua tshienza Yehowa bua kuandamuna ku dilomba dietu dia ne: disua diende dienzeke pa buloba?
17 Tudi tutungunuka ne kusambila bua disua dia Nzambi dienzeke too ne tshikondo tshikalabu mua kumbusha baluishi ba Bukalenge bua Nzambi pa buloba. Pashishe netumone muenzeka disua dia Nzambi bimpe menemene pajulabu bantu miliyo ya bungi ku lufu bua kupeta muoyo mu mparadizu pa buloba. Yezu wakamba ne: “Kanukemi bua bualu ebu, bualu dîba didi dilua diumvua bantu bonso badi mu nkita dîyi [dianyi], nebapatuke.” (Yone 5:28, 29) Netshikale tshikondo tshilenga bua kuikala ne muoyo bua kuakidila bantu batudi bafuishe! Nzambi “neakupule tshinsonji tshionso ku mêsu” kuetu. (Buak. 21:4) Bantu ba bungi babishabu ku lufu nebikale bantu “badi kabayi bakane,” bavua ne muoyo ne bafue kabayi bamanye Yehowa Nzambi ne Muanende. Netuikale ne diakalenga dia kulongesha bantu babishabu ku lufu disua dia Nzambi ne malu adiye mulongolole, kubambuluisha bua bikale bakumbane bua kupeta “muoyo wa tshiendelele.”
18. Mmajinga kayi manene adi nawu bantu?
18 Bua ditalala ne buobumue kuikalabi pa buloba bujima bidi bikengela Bukalenge bua Nzambi butumbishishe dîna dia Yehowa. Majinga manene a bantu bonso neakumbane pikala Nzambi muandamune ku malu onso asatu a kumpala a mu disambila dia tshilejilu. Mu dindila tshikondo atshi, tudi ne majinga makuabu manene adi Yezu mutele mu malu anayi a ndekelu a mu disambila diende dia tshilejilu. Netukonkonone malu aa mu tshiena-bualu tshidi tshilonda.
^ tshik. 12 Bua kupeta diumvuija dia muvua mêyi a buprofete aa makumbane mu 1914 pavua Bukalenge bua Nzambi budi Masiya ukokesha buledibue, bala mukanda wa Bible utu ulongesha tshinyi menemene? mu dibeji dia 215-218.


text:
Dîyi dia Kolesha bua kuibakulula ntempelo (22, 23)
36 Pashishe bantu ba mu buloba bakangata Yehoaza muana wa Yoshiya,+ kumutekabu mukalenge mu Yelushalema pa muaba wa tatuende.+2 Yehoaza uvua ne bidimu 23 pavuaye mulue mukalenge, ne wakakokesha ngondo isatu mu Yelushalema.3 Kadi mukalenge wa Ejipitu wakamumbusha mu bukalenge mu Yelushalema ne kukoselaye buloba tshibawu tshia ntalanta* lukama ya arjan ne ntalanta umue wa or.+4 Pashishe mukalenge wa Ejipitu wakateka Eleyakima muanabu ne Yehoaza mukalenge wa Yuda ne Yelushalema ne wakashintulula dîna diende kuluadi Yehoyakima; kadi Neko+ wakangata muanabu Yehoaza, kuyaye nende mu Ejipitu.+5 Yehoyakima+ uvua ne bidimu 25 pavuaye mulue mukalenge, ne wakakokesha bidimu 11 mu Yelushalema. Wakatungunuka ne kuenza malu mabi ku mêsu kua Yehowa Nzambi wende.+6 Nebukadenesâ mukalenge+ wa Babilona wakabanda bua kumusuika ne nkanu ibidi ya tshiamu tshia mitaku bua kuya nende ku Babilona.+7 Pashishe Nebukadenesâ wakangata bimue bintu bia mu nzubu wa Yehowa, kuyaye nabi ku Babilona, kubitekaye mu dibalasa diende mu Babilona.+8 Bua malu adi mashale a ku malu a Yehoyakima, malu mabi menemene avuaye muenze ne malu avuabu bamupete nawu, mmafunda mu Mukanda wa Bakalenge ba Isalele ne ba Yuda; ne muanende Yehoyakina wakalua mukalenge pa muaba wende.+9 Yehoyakina+ uvua ne bidimu 18 pavuaye mulue mukalenge, ne wakakokesha ngondo isatu ne matuku dikumi mu Yelushalema; wakatungunuka ne kuenza malu mabi ku mêsu kua Yehowa.+10 Ku ntuadijilu kua tshidimu,* mukalenge Nebukadenesâ wakatuma bantu bua balue nende ku Babilona,+ pamue ne bintu bia mushinga bia mu nzubu wa Yehowa.+ Pashishe wakateka Sedekiya tatuende muakunyi mukalenge wa Yuda ne Yelushalema.+11 Sedekiya+ uvua ne bidimu 21 pavuaye mulue mukalenge, ne wakakokesha bidimu 11 mu Yelushalema.+12 Wakatungunuka ne kuenza malu mabi ku mêsu kua Yehowa Nzambi wende. Kavua mudipuekeshe kumpala kua muprofete Yelemiya+ uvua muakule bilondeshile dîyi dituma kudi Yehowa to.13 Wakatombokela kabidi mukalenge Nebukadenesâ+ uvua mumutshipishe mu dîna dia Nzambi, ne wakashala ne tshitunu,* kukoleshaye muoyo, ne kubengaye bua kupingana kudi Yehowa Nzambi wa Isalele.14 Bamfumu bonso ba bakuidi pamue ne tshisamba tshionso bavua bapange lulamatu bibi menemene, benza malu mabi onso a bisamba bikuabu, ne bakanyanga nzubu wa Yehowa+ uvuaye mujidile mu Yelushalema.15 Yehowa Nzambi wa bankambua babu uvua anu ubadimuija ku diambuluisha dia bantu bavuaye utuma ne mikenji, ubadimuija misangu ne misangu, bualu uvua mumvuile tshisamba tshiende ne muaba wende wa kusombela luse.16 Kadi bakatungunuka ne kupepeja bantu bavua Nzambi mulelela+ utuma ne mikenji, bakapetula mêyi ende+ ne kusekabu baprofete bende,+ too ne pavua tshiji tshikole tshia Yehowa tshitemene bantu bende,+ too ne pavuaku kakuyi mushindu wa kubondopa.17 Nunku wakabajudila mukalenge wa bena Kasada,+ yeye kushipa bansongalume babu ne muele wa mvita+ muaba wabu munsantu;+ kavua mumvuile nsongalume anyi nsongakaji, mukulakaje anyi muntu mukoke luse to.+ Nzambi wakafila bintu bionso mu tshianza tshiende.+18 Bintu bionso bia mu nzubu wa Nzambi mulelela, binene ne bikese, pamue ne bintu bia mushinga bia mu nzubu wa Yehowa ne bintu bia mushinga bia mukalenge ne bia bakokeshi ba mu bukalenge buende, wakaya nabi bionso ku Babilona.+19 Wakuosha nzubu wa Nzambi mulelela,+ kupulaye tshimanu tshia Yelushalema,+ kuoshaye bibumba biende bikolesha ne kapia, ne kunyangakajaye bintu bionso bia mushinga.+20 Wakakuata bantu bavua bapanduke ku muele wa mvita,+ kuyaye nabu ku Babilona, ne bakalua bena mudimu bende yeye+ ne ba bana bende too ne pavua bukalenge* bua Pelasa butuadije kukokesha,+21 bua kukumbaja dîyi dia Yehowa diamba kudi Yelemiya,+ too ne pavua buloba bufute dibanza dia nsabatu yabu.+ Matuku onso avuabu bushale munda mutupu buvua bulame nsabatu, bua kukumbaja bidimu 70.+22 Mu tshidimu tshia kumpala tshia Kolesha+ mukalenge wa Pelasa, bua dîyi divua Yehowa muambe ku butuangaji bua Yelemiya+ kukumbanadi, Yehowa wakasonsola lungenyi lua Kolesha mukalenge wa Pelasa bua kufila dimanyisha mu bukalenge buende buonso, dimanyisha divuaye kabidi mufunde,+ wamba ne:23 “Kolesha mukalenge wa Pelasa udi wamba ne: ‘Yehowa Nzambi wa mu diulu mmumpeshe makalenge onso a pa buloba,+ ne mmumpeshe kabidi mudimu wa kumuibakila nzubu mu Yelushalema udi mu Yuda.+ Muntu yonso udi munkatshi muenu wa mu tshisamba tshiende tshijima, Yehowa Nzambi wende ikale nende, ne yeye abande.’”+


text:
Bantu kabakusombela kabidi mu Babilona nansha (20)
13 Dîyi diamba bua bualu bua Babilona+ divua Yeshaya+ muana wa Amoza mumone mu tshikena kumona:2 “Imanyikayi tshimanyinu*+ pa mukuna wa mabue udi kawuyi ne tshintu.Belayi dîyi, kupakajayi tshianza,Bua balue kubuela mu bibuelelu bia bantu banene.3 Ndi mutumine bantu bandi muteke* dîyi.+Ndi mubikidishe bena mvita banyi bua kuleja tshiji tshianyi,Bantu banyi badi basanka bikole ne kudisua.4 Umvuayi! Musumba wa bantu ku mikuna;Bidi biumvuika bu bantu bapite bungi!Umvuayi! Diyoyo dia makalenge,Dia bisamba bisangisha pamue!+Yehowa wa biluilu udi usangisha tshiluilu bua mvita.+5 Badi bafumina mu ditunga dia kule,+Ku ditengu dia diulu,Yehowa ne bia mvita bia tshiji tshiende tshikole,Bua kubutula buloba buonso.+6 Elayi kabobo ka muadi, bualu dituku dia Yehowa didi pabuipi!Nedilue bu kabutu kafumina kudi Wa Bukole Buonso.+7 Ke bualu kayi bianza bionso nebitekete,Ne muoyo wa muntu yonso newenguluke ne buôwa.+8 Bantu mbakuatshike buôwa bukole.+Disubakana ne kusama mbibakuate,Bu mukaji udi udinyenga bua kulela.Badi batangilangana ne buôwa bukole,Ne mpala mitemesha kapia kudi kanyinganyinga.9 Tangilayi! Dituku dia Yehowa didi dienda dilua,Dibi menemene dikale ne luonji ne tshiji tshikole,Bua kuvuija buloba tshintu tshidi tshikuatshisha buôwa,+Ne bua kubutula mu buloba benji ba mpekatu badimu.10 Bualu mitoto ya mu diulu ne bisumbu biayi*+Kabiakufila butoke buabi to;Dîba nedikale difiike padidi dipatuka,Ne ngondo kakufila butoke buende to.11 Nendumbuluishe buloba budi bantu basombele bua malu mabi abu,+Ne bantu babi bua tshilema tshiabu.Nentuishe lutambishi lua bena dikamakama ku ndekelu,Ne nempuekeshe kudibandisha kua bakengeshanganyi.+12 Nemvuije muntu ufuafua kayi utamba kumueneka kupita ne or mulengeja,+Ne bantu kabayi batamba kumueneka kupita ne or wa ku Ofî.+13 Ke bualu kayi nenkankishe diulu,Ne buloba nebunyukuke bumbuka pa muaba wabu+Ku tshiji tshikole tshia Yehowa wa biluilu mu dituku dia tshiji tshiende tshikole.14 Bu kabuluku kadibu balembe ne bu tshisumbu tshia nyama idi kayiyi ne muntu wa kuyisangisha,Muntu yonso neapingane mu tshisamba tshiabu;Muntu yonso neanyemene mu buloba buabu.+15 Muntu yonso wasanganabu nebamutubule,Ne muntu yonso wakuatabu neakuluke ku muele wa mvita.+16 Nebasunsule bana babu tupese tupese mu mêsu abu,+Nebapawule nzubu yabu,Ne nebalale ne bakaji babu ku bukole.17 Monayi, ndi mbajudila bena Madayi,+Badi bamona arjan bu tshintu tshiananaNe badi or kayi usankisha.18 Mata abu a mikete neasunsule bansongalume;+Kabakumvuila mamuma a mu difu dia mamu luseAnyi kumvuila bana luse to.19 Ne Babilona, bukalenge butambe kutumba mu* makalenge onso,+Bulengele ne lutambishi lua bena Kasada,+Neikale bu Sodoma ne Amola pavua Nzambi mubibutule.+20 Bantu kabakusombelamu nansha kakese,Ne kakuikala muaba wa kusombela mu bipungu bionso bia bantu.+Muena Arabe kakuasamu ntenta wende,Ne balami ba mikoko kabakuikishishamu mikoko yabu to.21 Bifukibua bia mu tshipela nebilalamu;Nzubu yabu neyuwule ne nyunyi ya bipungulu.Nyunyi ya mfiondo neyisombelamu,+Ne mbuji ya tshisuku* neyitumpikamu.22 Bifukibua bidi biela mikunda nebididile mu bibumba biende,Ne mibuabua mu mabalasa ende a mushinga mukole.Tshikondo tshiende tshidi pabuipi, ne kabakulepesha matuku ende to.”+


text:
TSHIBUMBA TSHIA NSENTEDI (TSHIA KULONGA) Ngondo wa 1 2015
Mu nimero eu mudi biena-bualu bia kulonga kutuadijila mu lumingu lua dia 2 ngondo 3 too ne lua dia 5 ngondo 4 wa 2015.
Bakadifila ne muoyo mujima mu New York
Bua tshinyi bena dibaka badi ne nsombelu muimpe badi bumbuka mu nzubu wabu muimpe bua kubuela mu kazubu kakese?
Ela Yehowa tuasakidila ne upete mabenesha
Mmunyi mudi dianyisha mua kukuambuluisha bua kutantamena ntatu?
Bua tshinyi tutu tuenza didia dia dilolo dia Mukalenge?
Mmunyi muudi mua kumanya bikala Nzambi mukupeshe ditekemena dia kuya mu diulu peshi dia kushala pa buloba?
Ibaka dibaka dikole ne dia disanka
Enza mudimu ne madioto atanu bua kuibaka dibaka dikole ne dia disanka.
Yehowa akoleshe dibaka diebe ne adikube
Mmalu kayi audi mua kuenza bua kuepuka tshiendenda tshia masandi ne bipeta biatshi bibi?
Kunanga bua kashidi: bidiku mua kuenzeka anyi?
Dinanga didibu bakuile mu Musambu wa Solomo didi ne malongesha a mushinga bua bantu badi basue kubuela mu dibaka ne bua aba bakadimu.


text:
BYABULĒME BYA MU KINENWA KYA LEZA | NEHEMIA 12-13
Bufundiji bwa Kamweno Budi mu Mukanda wa Nehemia
Nehemia wābingije mutōtelo wa bine na bukankamane
13:4-9, 15-21, 23-27
Kitobo Mukatampe Ediashibi wālekele Tobia, wadi wa kubulwa kwitabija kadi walwana, ekale na lupusa pādi
Ediashibi wāpēle Tobia kifuko mu njibo ya kudīla’mo ya mu tempelo
Nehemia wāelele panja bintu byonso bya Tobia, wātōkeja kyumba ne kujokeja mingilo yādi ingilwa’mo
Nehemia waendelele kutalula bintu byonso bya disubi mu Yelusalema


text: 14 Pashishe ngakamona, ne tangilayi! Muana wa mukoko+ muimane pa Mukuna wa Siona,+ muikale ne bantu binunu 144+ badi ne dîna diende ne dîna dia Tatu wende+ mafunda pa mpala yabu.2 Ngakumvua mukungulu ufuma mu diulu bu mukungulu wa mâyi a bungi ne bu mukungulu wa dikubakuba dikole; mukungulu umvua mumvue uvua bu wa bimbi ba misambu bimba ne nzenze yabu.3 Ne badi bimba musambu udi umvuika bu musambu mupiamupia+ kumpala kua nkuasa wa bukalenge ne kumpala kua bifukibua binayi bidi ne muoyo+ ne bakulu,+ muntu nansha umue kavua mua kumanya musambu au to, anu bantu binunu 144+ bavuabu basumbe pa buloba.4 Bobu aba mbantu bavua kabayi badinyange ne bakaji; mu bulelela, badi tumama.+ Bobu aba mbantu badi batungunuka ne kulonda Muana wa mukoko kuonso kudiye uya.+ Bavua basumbibue+ munkatshi mua bukua bantu bu mamuma a kumpala+ bua Nzambi ne bua Muana wa mukoko,5 kabavua basangane dishima mukana muabu; kabena ne kalema.+6 Ngakamona muanjelu mukuabu upapala munkatshi mua diulu,* uvua ne lumu luimpe lua tshiendelele lua kumanyisha badi basombele pa buloba, kudi tshisamba tshionso, tshisa tshionso, muakulu wonso ne bantu bonso.+7 Uvua wamba ne dîyi dikole ne: “Tshinayi Nzambi, mutumbishayi, bualu dîba dia yeye kulumbuluisha diakumbanyi,+ nunku tendelelayi Yeye uvua muenze diulu ne buloba ne mbuu+ ne mishimi* ya mâyi.”8 Muanjelu mukuabu, muibidi, wakalonda, wamba ne: “Wakuluki! Babilona Munene+ wakuluki,+ yeye uvua munuishe bisamba bionso mvinyo wa dijinga dikole* dia masandi ende!”*+9 Muanjelu mukuabu, muisatu, wakabalonda, wamba ne dîyi dikole ne: “Muntu yeye mutendelele nyama wa luonji+ ne tshimfuanyi tshiende ne mupete tshimanyinu pa mpala pende anyi pa tshianza tshiende,+10 neanue pende mvinyo wa tshiji tshia Nzambi udibu bapongolola mu dikopo dia tshiji Tshiende tshikole+ kayi mutekesha, neakengeshibue ne kapia ne sufre+ ku mêsu kua banjelu ba tshijila ne ku mêsu kua Muana wa mukoko.11 Muishi wa dikengeshibua diabu udi ubanda kashidi ne tshiendelele,+ kabena ne dikisha munya ne butuku, bobu badi batendelela nyama wa luonji ne tshimfuanyi tshiende, ne muntu yonso udi upeta tshimanyinu tshia dîna diende.+12 Muaba eu ke udi ulomba bansantu dinanukila,+ bobu badi batumikila mikenji ya Nzambi ne balamate bikole ku ditabuja+ dia Yezu.”13 Ngakumvua dîyi difuma mu diulu diamba ne: “Funda ne: Bafue badi bafua mu buobumue ne Mukalenge+ kutuadijila ku mpindieu mba diakalenga. Eyowa, ke mudi nyuma wamba, bikishe ku midimu yabu mikole, bualu malu avuabu benze adi aya* nabu.”14 Pashishe ngakamona, ne tangilayi! ditutu ditoke, ne muntu uvua musombe pa ditutu adi uvua bu muana wa muntu,+ muikale ne tshifulu tshia butumbi tshia or ku mutu ne muele mutue wa kunowa nawu mu tshianza.15 Muanjelu mukuabu wakapatukila mu muaba munsantu wa ntempelo, wela uvua musombe pa ditutu lubila ne dîyi dikole ne: “Ela muele webe wa kunowa nawu, unowe, bualu dîba dia kunowa diakumbanyi, bualu bia kunowa bia pa buloba bikadi bipie bimpe menemene.”+16 Yeye uvua musombe pa ditutu wakela muele wende wa kunowa nawu pa buloba, ne bakanowa buloba.17 Muanjelu mukuabu kabidi wakapatukila mu muaba munsantu wa ntempelo udi mu diulu, ne yeye pende uvua ne muele mutue wa kunowa nawu.18 Muanjelu mukuabu kabidi wakapatukila ku tshioshelu, ne uvua ne bukokeshi pa kapia. Wakela uvua ne muele mutue wa kunowa nawu lubila ne dîyi dikole, wamba ne: “Ela muele webe mutue wa kunowa nawu, sangisha tusumbu tua tumuma tua ku muonji wa tumuma tua mvinyo wa pa buloba, bualu tumuma tuawu tukadi tupie.”+19 Muanjelu au wakela muele wende wa kunowa nawu pa buloba, kusangishaye muonji wa tumuma tua mvinyo wa pa buloba, kuwelaye mu tshikaminu tshinene tshia mvinyo tshia tshiji tshia Nzambi.+20 Bakadiata tshikaminu tshia mvinyo pambelu pa tshimenga, ne mashi akapatuka mu tshikaminu tshia mvinyo kufikawu too ne pa bule bua mionji ya ku mbanga ya tubalu, ntanta wa stade 1 600.*


text:
147 Tumbishayi Yah!*Mbimpe kuimba misambu ya kutumbisha nayi* Nzambi wetu;Mona mudibi bienza disanka ne bikumbane bua kumutumbisha!+2 Yehowa udi wibaka Yelushalema;+Udi usangisha pamue ba mu Isalele bavuabu batangalaje.+3 Yeye udi wondopa badi ne mioyo misunsuke;Udi usuika mputa yabu.4 Udi ubala bungi bua mitoto;Udi uyibikila buonso buayi mu mêna ayi.+5 Mukalenge wetu mmunene ne udi ne bukole bupite bungi;+Dijingulula diende dia malu ndipite tshipidi.+6 Yehowa udi ujula bena bupuekele,+Kadi udi ukupa bantu babi panshi.7 Imbilayi Yehowa misambu ne diela tuasakidila;Imbayi misambu ya kutumbisha nayi Nzambi wetu tshiapamue ne lunzenze,8 Yeye udi ubuikila diulu ne matutu,Yeye udi upesha buloba mvula,+Yeye udi umenesha bisonsa+ pa mikuna.9 Yeye udi upesha nyama biakudia,+Ubipesha bana ba bikololo badi babilomba.+10 Kena usanka bua bukole bua kabalu;+Nansha mikolo ya muntu idi ne bukole kayena imukemesha.+11 Yehowa udi usanka bua bantu badi bamutshina,+Bua bantu badi bindile dinanga diende dia lulamatu.+12 Wewe Yelushalema, tumbisha Yehowa.Wewe Siona, tumbisha Nzambi webe.13 Yeye udi ukolesha milonda ya ku biibi bia tshimenga tshiebe;Udi ubenesha bana bebe badi munda muebe.14 Yeye udi ubueja ditalala mu buloba buebe;+Udi ukukutshisha ne ntete ya blé mutambe buimpe.*+15 Yeye udi utuma dîyi diende pa buloba;Dîyi diende didi diya lubilu lukole.16 Yeye udi utuma neje bu miosa ya mikoko;+Udi utangalaja bisunsukile bia mabue a mashika anu bu butu.+17 Udi ukupa mabue ende a mvula* panshi bu bisunsukile bia diampa.+Nnganyi udi mua kutua mashika ende tshiadi?+18 Yeye udi utuma dîyi diende, adi enguluka.Udi ututshisha tshipepele tshiende,+ mâyi adi apueka.19 Yeye udi umanyisha Yakoba dîyi diende,Umanyisha Isalele mêyi ne mikandu biende ne mêyi ende a dilumbuluisha.+20 Ki mmuenzele ba mu tshisamba tshikuabu nunku to;+Ki mbamanye bualu nansha bumue bua mêyi ende a dilumbuluisha.Tumbishayi Yah!*+
Note
^ Anyi “Aleluya!” “Yah” ntshikepeshilu tshia dîna dia Yehowa.


text:
27 Pashishe bana ba bakaji ba Selofehada,+ muana wa Hefê, muana wa Gilada, muana wa Makî, muana wa Manashe, ba mu mêku a Manashe muana wa Jozefe bakalua. Mêna a bana bende ba bakaji avua Mahala, Noa, Hogela, Mileka, ne Tîsa.2 Bakimana kumpala kua Mose, kua muakuidi Eleazâ, kua bamfumu,+ ne kua tshisumbu tshijima ku tshibuelelu tshia ntenta wa kusambakena, kuambabu ne:3 “Tatuetu uvua mufuile mu tshipela, kadi kavua munkatshi mua tshisumbu tshia bena dia Kola tshivua tshidisangishe bua kuluisha Yehowa to,+ kadi uvua mufue bua mpekatu wende nkayende ne kavua mulele muana wa balume nansha umue.4 Bua tshinyi dîna dia tatuetu didi ne bua kujimina mu dîku diabu anu bualu kavua mulele muana wa balume? Tupesha bumpianyi munkatshi mua bana babu ne tatu.”5 Nunku Mose wakaya ne tshilumbu tshiabu kumpala kua Yehowa.+6 Ke Yehowa kuambila Mose nunku:7 “Bana ba bakaji ba Selofehada mbambilamu. Mu mishindu yonso udi ne bua kubapesha buloba bu bumpianyi munkatshi mua bana babu ne tatuabu ba balume ne kubapesha bumpianyi bua tatuabu.+8 Pashishe ambila bena Isalele ne: ‘Muntu yeye mufue kayi mulele muana wa balume, dîba adi nudi ne bua kuenza bua bumpianyi buende buye kudi muanende wa bakaji.9 Yeye kayi ne muana wa bakaji, nenupeshe bana babu ba balume bumpianyi buende.10 Yeye kayi ne bana babu ba balume, nenupeshe bana babu ne tatuende ba balume bumpianyi buende.11 Tatuende yeye kayi ne bana babu ba balume, nenupeshe mulela wa pabuipi menemene wa mu dîku diabu bumpianyi buende, ne nebuikale buende. Dipangadika edi nedikale mukenji mufunda bua bena Isalele, anu muvua Yehowa mutumine Mose dîyi bua kuenza.’”12 Pashishe Yehowa wakambila Mose ne: “Banda ku mukuna wa Abalima eu,+ umone buloba bungapesha bena Isalele.+13 Pawabumona, wewe pebe neusangishibue kudi bena mu tshisamba tshienu*+ anu muvua muanenu Alona musangishibue kudibu,+14 bualu pavua tshisumbu tshitande nanyi mu tshipela tshia Sine, nuenu nuvua babenge kutumikila dîyi dianyi bua kunjidila kumpala kuabu ku diambuluisha dia mâyi.+ (Au mmâyi a Meliba+ ku Kadeshe+ mu tshipela tshia Sine.)”+15 Ke Mose kuambila Yehowa ne:16 “Yehowa Nzambi udi upesha bantu bonso bukole bua muoyo* atekaku muntu ku mutu kua tshisumbu etshi17 udi mua kupatuka ne kubuela kumpala kuabu ne udi mua kubapatula ne kubabueja, bua tshisumbu tshia Yehowa katshikadi bu mikoko idi kayiyi ne mulami.”18 Nunku Yehowa wakambila Mose ne: “Angata Yoshua muana wa Nuna, muntu udi ne nyuma munda muende, ne umutentekele tshianza.+19 Pashishe umuimanyike kumpala kua muakuidi Eleazâ ne kumpala kua tshisumbu tshijima, ne udi ne bua kumuteka mu mudimu wende mu mêsu abu.+20 Udi ne bua kumupesha ndambu wa bukokeshi* buebe+ bua tshisumbu tshijima tshia bena Isalele tshimuteleje.+21 Neimane kumpala kua muakuidi Eleazâ ne yeye neikale umuebejila malu kudi Yehowa bua kumanya dipangadika diende ku diambuluisha dia Ulima.+ Nebikale bapatuka ku dîyi diende ne nebikale babuela ku dîyi diende, yeye ne bena Isalele bonso badi nende ne tshisumbu tshijima.”22 Nunku Mose wakenza anu muvua Yehowa mumutumine dîyi bua kuenza. Wakangata Yoshua, kumuimanyikaye kumpala kua muakuidi Eleazâ ne kumpala kua tshisumbu tshijima,23 kumutentekelaye bianza,+ kumujadikaye mu mudimu wende anu muvua Yehowa muambe ku butuangaji bua Mose.+
Note
^ Eu mmushindu wa kuakula bua lufu mu ngakuilu wa kasala.


text: 137 Pabuipi ne misulu ya mu Babilona,+ muaba au ngutuvua basombe.Tuakadila patuakavuluka Siona.+2 Ku mitshi ya pepiliye idi munkatshi muende,*Tuakakudikaku nzenze yetu.+3 Bualu kuoku aku bantu bavua batukuate bakatulomba bua kuimba musambu,+Bavua batuseka bavua basuebua tubasanguluje, bamba ne:“Tuimbilayi musambu umue wa ku misambu ya mu Siona.”4 Mmunyi mutudi mua kuimba musambu wa YehowaMu buloba bua bende?5 Meme mukupue muoyo, wewe Yelushalema,Tshianza tshianyi tshia balume tshishale tshia bipua muoyo.*+6 Ludimi luanyi lulamate mu tshilakalaka tshianyiMeme tshiyi mukuvuluke,Meme tshiyi muteke Yelushalema ku mutu kuaMalu matambe bunene adi enza bua nsanke.+7 Yehowa wanyi, vulukaTshivua bena Edome bambe dituku divua Yelushalema mukuluke ne:“Mupulayi! Mupulayi too ne ku bishimikidi biende!”+8 Wewe muana wa bakaji wa Babilona ukadibu pa kubutula,+Muntu wa diakalenga nguakupingajilaMalu mabi auvua mutuenzele.+9 Muntu wa diakalenga nguakuata bana bebeNe kubazaka ku mabue.+


text:
4 Nunku bana betu bandi munange ne njinga bikole, disanka dianyi ne tshifulu tshianyi tshia butumbi,+ nushale bashindame+ mushindu eu mu Mukalenge, bananga banyi.2 Ndi nsengelela Evodi ne ndi nsengelela Sentishe bua bikale ne meji amue mu Mukalenge.+3 Eyowa, ndi nkulomba wewe pebe, bu muudi muenzejanganyi nanyi wa mudimu wa bushuwa,* bua utungunuke ne kuambuluisha bakaji aba badi batate* pamue nanyi bua lumu luimpe, pamue ne Kulemento ne benzejanganyi nanyi ba mudimu bakuabu bonso badi ne mêna abu mu mukanda wa muoyo.+4 Ikalayi nusanka mu Mukalenge misangu yonso. Nengambe kabidi ne: Sankayi!+5 Enzayi bua bantu bonso bamanye munudi kanuyi bena malu makole.+ Mukalenge udi pabuipi.6 Kanusamishi mutu bua tshintu nansha tshimue,+ kadi mu malu onso, ku diambuluisha dia disambila ne disengelela pamue ne disakidila, numanyishe Nzambi milombu yenu;+7 ne ditalala+ dia Nzambi didi dipite dijingulula dionso dia malu nedilame mioyo yenu+ ne bieledi bienu bia meji* ku butuangaji bua Kristo Yezu.8 Ndekelu wa bionso bana betu, malu onso adi malelela, malu onso adibu ne bua kuditatshishila bikole, malu onso adi makane, malu onso adi makezuke,* malu onso adibu ne bua kunanga, malu onso adibu bakula bimpe bua bualu buawu, malu onso adi mimpe, ne malu onso adibu ne bua kutumbisha, tungunukayi ne kuelela malu aa meji.*+9 Malu anudi balonge ne bitabe kabidi ne bumvue ne bamone kundi, nuenze malu aa,+ ne Nzambi wa ditalala neikale nenu.10 Ndi nsanka bikole mu Mukalenge bua munudi mpindieu batuadijilule ndekelu wa bionso kungelela meji.+ Nansha munuvua nungelela meji, nuvua bapangile mpunga wa kuleja bualu ebu.11 Tshiena ngamba nunku bualu ndi nkengela bintu to, bualu ndi mulonge mua kudikumbajila majinga anyi* nansha meme mu nsombelu kayi.+12 Ndi mumanye mua kuikala ne bintu bikese+ ne mua kuikala ne bintu bia bungi. Mu malu onso ne mu nsombelu yonso ndi mulonge tshia kuenza pandi mukute ne pandi ne nzala, ne tshia kuenza pandi ne bintu bia bungi ne pandi tshiyi nabi.13 Bua malu onso ndi ne bukole ku diambuluisha dia yeye udi umpesha bukole.+14 Nansha nanku, nuvua benze bimpe panuvua bangambuluishe mu dikenga dianyi.15 Mu bulelela, nuenu bena Filipoyi nudi bamanye penu ne: panyima pa nuenu bamane kumvua lumu luimpe musangu wa kumpala pamvua mumbuke ku Makedonia, kakuvua tshisumbu nansha tshimue tshivua tshidisange kundi mu tshilumbu tshia kupeshangana bintu ne kuangata, anu nuenu nkayenu;+16 bualu pamvua ku Tesalonike, nuvua bantumine bintu bua majinga anyi, ki nganu musangu umue to, kadi misangu ibidi.17 Ki mbua ne: ndi nkeba dipa, kadi ndi nkeba dimuma didi dikumbajija bintu bienu.18 Kadi ndi ne bintu bionso bindi nabi dijinga, bipite mene bungi. Ndi ne bintu bia bungi mpindieu undi mupete bintu binuvua bantumine kudi Epafodito,+ bintu bia dipembu dimpe,+ mulambu muanyishibue, udi usankisha Nzambi.19 Ku luende luseke, Nzambi wanyi neanukumbajile majinga enu onso+ bilondeshile bubanji buende mu butumbi ku butuangaji bua Kristo Yezu.20 Mpindieu butumbi buikale kudi Nzambi wetu ne Tatu kashidi ne tshiendelele. Amen.21 Nungelele bansantu bonso badi mu buobumue ne Kristo Yezu muoyo. Bana betu badi nanyi badi banuela muoyo.22 Bansantu bonso, kadi nangananga ba mu nzubu mua Kaisa,+ badi banuela muoyo.23 Ngasa wa Mukalenge Yezu Kristo ikale ne lungenyi lunudi nuleja.
Note
^ Ku mua.: “muikale ku mutshi wa tshikokedi umue nanyi mu bulelela.”


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mujiki wa Asafa.+
50 Yehowa, Nzambi wa banzambi,+ mmuakule;Udi ubikila bulobaKumbukila ku dipatuka dia dîba too ne ku dibuela diadi.
2 Nzambi udi ukenka kumbukila mu Siona, bupuangane bua bulengele.+
3 Nzambi wetu nealue, kena mua kushala mupuwe nansha.+
Kumpala kuende kudi kapia kadi kosha,+Ne tshipepele tshikole tshidi tshituta tshimunyunguluke.+
4 Yeye udi ubikila diulu didi muulu ne buloba kabidi,+Bua kulumbuluisha bantu bende ne:+
5 “Sangishayi bena lulamatu banyi kundi,Bobu badi badia nanyi tshipungidi ku diambuluisha dia mulambu.”+
6 Diulu didi dimanyisha buakane buende,Bualu Nzambi muine udi Mulumbuluishi.+ (Sela)
7 “Telejayi, nuenu bantu banyi, meme nengakule;Isalele, nenkutuishe.+
Meme ndi Nzambi, Nzambi webe.+
8 Tshiena nkubela bua milambu yebe,Peshi bua milambu yebe ya kuosha mijima idi misangu yonso kumpala kuanyi to.+
9 Tshiena dijinga ne kuangata ngombe mulume mu nzubu muebe,Anyi mbuji mu bikumbi biebe to.+
10 Bualu nyama yonso ya tshisuku idi muitu nyanyi,+Nansha nyama idi pa mikuna tshinunu.
11 Ndi mumanye nyunyi yonso ya ku mikuna;+Nyama ya mu mpata idi bungi kabuyi kubala nyanyi.
12 Bu meme ne nzala, tshivua mua kukuambila to,Bualu buloba budi bumenesha bintu mbuanyi ne bionso bidipu.+
13 Nendie munyinyi wa ngombeNe nennue mashi a mbuji anyi?+
14 Fila kusakidila bu mulambu webe kudi Nzambi,+Ne kumbaja mitshipu yebe kudi Mutambe Bunene;+
15 Umbile mu tshikondo tshia dikenga.+
Nenkusungile, ne wewe neuntumbishe.”+
16 Kadi Nzambi neambile muntu mubi ne:
“Mbukenji kayi buudi nabu bua kulondelangana mêyi ne mikandu yanyi+Anyi bua kuakula bua tshipungidi tshianyi?+
17 Bualu wewe udi mukine dinyoka,Ne udi utungunuka ne kuela mêyi anyi nyima.+
18 Paudi umona muivi, udi umuanyisha,+Ne udi usomba ne bena masandi.
19 Udi wakula ne mukana muebe bua kutangalaja malu adi mabi,Ne dishima ndisuikila ku ludimi luebe.+
20 Udi usomba ne wakula bibi bua muanenu;+Udi usokolola bilema bia muana wa mamuebe.
21 Pauvua muenze malu aa, mvua mushale mupuwe,Ke wewe kuela meji ne: mvua mua kuikala anu bu wewe.
Kadi mpindieu nenkubele,Ne nengele tshilumbu tshindi nebe patoke.+
22 Elayi koku meji a bualu ebu, nuenu badi bapua Nzambi muoyo,+Bua meme tshinusunsudi, kakuyi muntu wa kunusungila.
23 Muntu udi ufila kusakidila bu mulambu wende udi untumbisha,+Kadi bua muntu udi ulonda njila mumana kuteka,Nengenze bua yeye amone lupandu lua kudi Nzambi.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Misambu 50
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NSHAPITA WA 9
Udi ukolela mu Nazaleta
DÎKU DIA JOZEFE NE MARIYA DIDI DIDIUNDA
YEZU UDI ULONGA MUDIMU
Yezu wakakolela mu Nazaleta, tshimenga tshikese tshivua katshiyi tshia nsongo. Tshimenga etshi tshivua ku nord mu buloba bua mikuna muaba uvuabu babikila ne: Galela, ku ouest kua dijiba dinene divuabu babikila ne: Mbuu wa Galela.
Pavua Yezu pamuapa ne bidimu bibidi, Jozefe ne Mariya bakalua nende muaba au bafumina mu Ejipitu. Bidi bimueneka ne: dîba adi, yeye ke muana umuepele uvuabu nende. Kadi pashishe, bana babu ba mamuende aba badi baledibua: Yakobo, Jozefe, Simona, ne Yudasa. Jozefe ne Mariya bakalela kabidi bana ba bakaji, bana babu ne Yezu. Eyowa, Yezu uvua ne bakunyi bende ba balume ne ba bakaji, bobu bakese, mbasambombo.
Bulelela, Yezu uvua ne balela bende bakuabu. Tukadi bamanye Elizabeta ne muanende Yone. Bavua basombele ntanta wa kilometre ya bungi mu Yudaya ku sud. Salome, udi pamuapa muanabu ne Mariya ne mamuende mukuabu wa Yezu mmusombele pabuipi apu mu Galela. Bayende wa Salome n’Zebedayi. Bidi bimueneka ne: bana babu babidi, Yakobo ne Yone, bavua bana babu ne Yezu ba mua mamuende mukuabu. Katuena bamanye bikala Yezu ni uvua usomba bikole ne bana ba balume abu mu dikola diabu, kadi ndekelu wa bionso bakalua bena diende ba pa muoyo, kuluabu bapostolo babidi ba Yezu.
Jozefe uvua ne bua kuenza mudimu bikole menemene bua kukuatshisha dîku diende divua dienda didiunda edi. Mmuena mabaya. Jozefe wakakolesha Yezu anu bu wende wa munda, ke bualu kayi badi babikila Yezu ne: “muana wa muena mabaya.” (Matayi 13:55) Jozefe udi ulongesha Yezu bua kuluaye pende muena mabaya, ne udi ulonga mudimu au bimpe. Bua bualu ebu, bantu bakalua kuamba bua Yezu ne: “Yeye si mmuena mabaya.”—Mâko 6:3.
Bena mu dîku dia Jozefe bavua bateka ntendelelu wa Yehowa pa muaba wa kumpala mu nsombelu wabu. Bu muvua Jozefe ne Mariya batumikila Mikenji ya Nzambi, bavua balongesha bana babu malu a Nzambi ‘pavuabu basomba mu nzubu muabu, pavuabu benda mu njila, pavuabu balala, ne pavuabu babika.’ (Dutelonome 6:6-9) Mu Nazaleta muvua Nsunagoga. Tudi mua kuamba ne: Jozefe uvua uyamu ne dîku diende pa tshibidilu bua kutendelela. Bakalua kuamba pashishe bua Yezu ne: wakaya ku nsunagoga “dituku dia Nsabatu bu muvua tshilele tshiende.” (Luka 4:16) Bena mu dîku edi bavua bapeta kabidi disanka dia bungi pavuabu benza ngendu pa tshibidilu bua kuya ku ntempelo wa Yehowa mu Yelushalema.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda wa Kumpala wa Kulondolola
10:1-14
10 Mpindieu bena Peleshete bavua baluangana ne Isalele. Bantu ba mu Isalele bakanyema kumpala kua bena Peleshete, ne ba bungi bakakuluka bashipa pa mukuna wa Gileboa.+
2 Bena Peleshete bavua anu benda balondakaja Shaula ne bana bende, kusemenabu pabuipi nabu bikole; bena Peleshete bakashipa Yonatana, Abinadaba, ne Maleki-shua,+ bana ba Shaula.
3 Mvita yakakolela Shaula bikole menemene, ne bedi ba mikete bakamona muaba uvuaye, bobu kumutapa.+
4 Ke Shaula kuambila muntu uvua umuambuila bia mvita ne: “Tula muele webe wa mvita, uwuntue, bua bantu badi kabayi batengula aba kabalu kungenzela malu kakuyi luse.”+ Kadi muntu uvua umuambuila bia mvita kakitaba to, bualu uvua ne buôwa bua bungi menemene. Nunku Shaula wakangata muele wende wa mvita, yeye kudishindilapu.+
5 Pavua muntu uvua wambuila Shaula bia mvita mumone ne: Shaula uvua mufue, yeye pende wakadishindila pa muele wende wa mvita, kufuaye.
6 Nunku Shaula ne bana bende ba balume basatu bakafua, ne ba mu nzubu muende bonso bakafua pamue.+
7 Pavua bena Isalele bonso bavua mu tshibandabanda bamone ne: bantu bonso bavua banyeme, ne bamone kabidi ne: Shaula ne bana bende bavua bafue, bakatuadija kunyema bumbuka mu bimenga biabu; nunku bena Peleshete bakalua, kusombabu mu bimenga abi.
8 Dituku diakalonda, pavua bena Peleshete balue bua kuangata bintu bia bantu bavuabu bashipe, bakasangana Shaula ne bana bende ba balume bafuile pa mukuna wa Gileboa.+
9 Nunku bakangata bintu biende, kumukosabu mutu, ne kumukopolabu bia mvita biende, bobu kutuma mukenji mu buloba buonso bua bena Peleshete bua bamuangalaje lumu alu kudi mpingu yabu+ ne kudi bantu.
10 Pashishe bakateka bia mvita biende mu nzubu wa nzambi wabu, bobu kusuikila mutu wende ku nzubu wa Dagona.+
11 Pavua bantu bonso ba mu Yabesha+ mu Gilada bumvue malu onso avua bena Peleshete benzele Shaula,+
12 bena mvita bonso bakajuka, kuangatabu tshitalu tshia Shaula ne bitalu bia bana bende ba balume. Bakaya nabi ku Yabesha, kujiikabu mifuba yabu muinshi mua mutshi munene wa mu Yabesha+ ne bakajila biakudia matuku muanda mutekete.
13 Nunku Shaula wakafua bua muvuaye mupange lulamatu kudi Yehowa bualu kavua mutumikile dîyi dia Yehowa,+ ne bualu uvua kabidi muye kuebeja malu kudi muena mbuku+
14 pamutu pa kuebeja malu kudi Yehowa. Nunku Yeye wakamushipa ne kupeshaye Davidi muana wa Yishai bukalenge.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
1 Kulondolola 10
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 1 Mu tshidimu tshibidi tshia mukalenge Dayawesha, mu ngondo muisambombo, mu dituku dia kumpala dia ngondo, dîyi dia Yehowa diakalua ku butuangaji bua muprofete Hagai*+ kudi Zelubabela+ muana wa Shalatiele, nguvena wa Yuda, ne kudi Yoshua muana wa Yehosadaka, muakuidi munene, diamba ne:2 “Mona tshidi Yehowa wa biluilu wamba: ‘Bantu aba badi bamba ne: “Tshikondo ki ntshianji kulua tshia kuibaka* nzubu* wa Yehowa to.”’”+3 Dîyi dia Yehowa diakalua kabidi ku butuangaji bua muprofete Hagai,+ diamba ne:4 “Etshi ntshikondo tshia nuenu kusombela mu nzubu yenu milamika mabaya, padi nzubu eu munyanguke anyi?+5 Mpindieu monayi tshidi Yehowa wa biluilu wamba: ‘Tekayi muoyo wenu ku* njila yenu.6 Nudi bakune mamiinu a bungi, kadi nudi nupuola bintu bikese.+ Nudi nudia, kadi kanuyi nukuta to. Nudi nunua, kadi kanuena numana nyota to. Nudi nuvuala bilamba, kadi muntu nansha umue kena upeta luya. Muntu udi udiangatshisha ku mudimu udi wela mafutu ende mu tshibombi tshiuwule tente ne masoso.’”7 “Monayi tshidi Yehowa wa biluilu wamba: ‘Tekayi muoyo wenu ku* njila yenu.’8 “‘Bandayi ku mukuna ne luayi ne mabaya.+ Ibakayi nzubu,+ bua mmone mua kusanka bua bualu buende ne bua mmone mua kutumbishibua,’+ ke mudi Yehowa wamba.”9 “‘Nuvua batekemene bia bungi ne nudi bapete bikese; ne panuvua babuele nabi mu nzubu, ngakabipepula.+ Mbua bualu kayi?’ ke mudi Yehowa wa biluilu wamba. ‘Bualu nzubu wanyi mmunyanguke, padi yonso wa kunudi ubanda upueka utabalela anu wende nzubu.+10 Nunku diulu didi pa mutu penu diakabenga ne lumuma luadi, ne buloba buakabenga ne mamuma abu.11 Nunku ngakatungunuka ne kubikila minanga pa buloba, pa mikuna, pa ntete, pa mvinyo mupiamupia, pa mafuta, pa bintu bidi bitoloka pa buloba, pa bantu ne pa nyama, ne pa mudimu mukole wonso wa bianza bienu.’”12 Zelubabela+ muana wa Shalatiele+ ne Yoshua muana wa Yehosadaka,+ muakuidi munene, ne bantu bakuabu bonso bakateleja dîyi dia Yehowa Nzambi wabu ne mêyi a muprofete Hagai, bualu Yehowa Nzambi wabu uvua mumutume; ne bantu bakatuadija kumvua buôwa bua bualu bua Yehowa.13 Pashishe Hagai, mutuadi wa mukenji wa Yehowa, wakapesha bantu mukenji eu mu diumvuangana ne mudimu uvua Yehowa mumupeshe ne: “‘Meme ndi nenu,’+ ke mudi Yehowa wamba.”14 Nunku, Yehowa wakasonsola nyuma+ wa Zelubabela muana wa Shalatiele, nguvena wa Yuda,+ ne nyuma wa Yoshua+ muana wa Yehosadaka, muakuidi munene, ne nyuma wa bantu bakuabu bonso; bakalua, kutuadijabu kuenza mudimu ku nzubu wa Yehowa wa biluilu, Nzambi wabu.+15 Bivua mu dituku dia 24 dia ngondo muisambombo mu tshidimu tshibidi tshia mukalenge Dayawesha.+


text:
TSHIBUMBA TSHIA NSENTEDI (TSHIA KULONGA) Ngondo 6 2014
Mu numero eu mudi biena-bualu bia kulonga kumbukila mu dituku dia 4 too ne dia 31/8/2014.
‘Ubatamijile makasa ebe njila’ bua uye kumpala
Mmunyi muudi mua kumbusha bipumbishi bua kukumbaja bipatshila biebe bia mu nyuma?
Nkonko ya babadi
Diosha bitalu ndimpe bua bena Kristo anyi?
Kuambuluisha bena Kristo netu badi dibaka difue—Mushindu kayi?
Gain insight into the challenging circumstances and emotions faced by those who are divorced.
“Udi ne bua kunanga Yehowa Nzambi webe”
Manya tshivua Yezu usua kuamba pakambaye ne: tudi ne bua kunanga Yehowa ne muoyo wetu wonso ne anyima wetu yonso ne lungenyi luetu luonso.
“Udi ne bua kunanga muntu nebe bu muudi mudinange”
Yezu uvua usua kuamba tshinyi pakambaye ne: tudi ne bua kunanga muntu netu? Mmunyi mutudi mua kuenza nunku?
Do You Remember?
Dibala dia bibejibeji bia Tshibumba tshia Nsentedi bishale ebi divua dikusankishe anyi? Nanku, anji tangila nkonko iudi mua kuandamuna.
Utuku umona butekete bua buntu mudi Yehowa ubumona anyi?
Udi mua kumona bana betu badi badimona bu batekete mu mushindu muimpe.
Ambuluisha bakuabu bua benze mudimu bimpe ne bipedi biabu
Mmunyi mutudi mua kuambuluisha bana betu ba balume batshidi bansonga anyi batshidi bafuminaku ku ditambula bua kuyabu kumpala?


text: 13 Davidi wakayukila ne bamfumu ba bantu tshinunu tshinunu ne ba bantu lukama lukama ne balombodi bonso.+2 Pashishe Davidi wakambila tshisumbu tshijima tshia Isalele ne: “Nuenu bamone ne: mbimpe, ne Yehowa Nzambi wetu yeye muitabe, tutume mukenji mu bitupa bionso bia buloba bua Isalele kudi bana betu badi bashale ne kabidi kudi bakuidi ne bena Lewi mu bimenga biabu+ bidi ne mpata ya kudishila nyama bua balue kudisangisha kutudi.3 Nunku tupingaje Mushete+ wa Nzambi wetu.” Bualu kabavua bawutabalele mu matuku a Shaula to.+4 Tshisumbu tshijima tshiakitaba bua kuenza nanku, bualu bivua bimueneke bimpe ku mêsu kua bantu bonso.5 Nunku Davidi wakasangisha Isalele mujima, kumbukila ku musulu* wa Ejipitu too ne ku Lebo-hamate,*+ bua kumbusha Mushete wa Nzambi mulelela ku Kîyata-yalima.+6 Davidi ne Isalele mujima bakabanda ku Bâlaha,+ ku Kîyata-yalima wa Yuda, bua kubanda ne Mushete wa Yehowa Nzambi mulelela udi usomba mu nkuasa wa bukalenge pa mutu* pa bakeluba,+ muaba udibu babila dîna diende.7 Kadi bakateka Mushete wa Nzambi mulelela mu ditempu dipiadipia,+ kumbukabu nawu ku nzubu kua Abinadaba; ne Uza ne Ahio bavua benda balombola ditempu adi.+8 Davidi ne Isalele mujima bavua benda basanka kumpala kua Nzambi mulelela ne bukole buabu buonso, benda bimba misambu, ne nzenze, ne biombelu bikuabu bia nshinga, ne ngoma,+ ne bintu bia kukumakaja,+ ne mpungi.+9 Kadi pakafikabu muaba wa tshishipuidi wa Kidona, Uza wakolola tshianza, kukuataye Mushete, bualu ngombe ivua yamba kuwukulula.10 Ke tshiji tshia Yehowa kutemenatshi Uza, ne Yeye wakamukuma bualu uvua muolole tshianza ku Mushete,+ ne wakafuila muaba au kumpala kua Nzambi.+11 Kadi Davidi wakafiika munda* bualu tshiji tshia Yehowa tshivua tshitemene Uza; ne badi babikila muaba au ne: Pelese-Uza* too ne lelu.12 Nunku Davidi wakabanga kutshina Nzambi mulelela dituku adi, kuambaye ne: “Ndi mua kuya ne Mushete wa Nzambi mulelela muaba undi mushindu kayi?”+13 Davidi kavua muye ne Mushete muaba uvuaye mu Tshimenga tshia Davidi to, kadi wakawambuisha bua baye nawu ku nzubu kua Obeda-edome muena Gata.14 Mushete wa Nzambi mulelela uvua kudi ba mu nzubu mua Obeda-edome ne wakashala kuende ngondo isatu; ne Yehowa uvua ubenesha ba mu nzubu mua Obeda-edome ne bionso bivuaye nabi.+


text:
UMONYI UDI MU MBIMBI YA NZAMBI | YOBO 11-15
Yobo Wakhalele nu Felela dia Gufuzumuga
Yobo wakhalele nu gutshigina egi Nzambi udi nu ngolo jia gumufuzumuna
14:7-9, 13-15
Ha gumonesa luholo akhadile gusha mutshima egi Nzambi mbawumufuzumuna, Yobo wahanele gifezegeselo gia mutshi
—yajiya gukhala mutshi wa mabundu a olive
Gila akoka mutshi wa olive, wajiya gusaphutshila luko, handaga miji yenji yana gudijiga muavula mu mavu. Gula miji yene khenji ifukha ndo mu mavu, mutshi wene mbawukula luko
Gula mvula ya nogela gibunji gia mutshi wa olive, wajiya gusaphutshila luko, miji yenji yajiya guvutugila luko lujingu ha gula jithango jizoge luko “gifua hawakhalele mu ulenge.”


text: 17 Pashishe Ahitofele wakambila Abashaloma ne: “Anyishaku nsungule bantu binunu 12, njuke, ndondakaje Davidi butuku ebu.2 Nemmujikile padiye mupungile, kayi bukole,*+ ne nemmupampakaje; nunku bantu bonso badiye nabu nebanyeme, ne meme nenshipe anu mukalenge nkayende.+3 Dîba adi nempingaje bantu bonso kuudi. Dipingana dia bantu bonso didi dilondeshila tshidi tshifikila muntu uudi ukeba. Nunku bantu bonso nebikale mu ditalala.”4 Lungenyi alu luvua lukumbane ku mêsu kua Abashaloma ne kua bakulu bonso ba mu Isalele.5 Kadi Abashaloma wakamba ne: “Bikila koku Hushai+ muena Aka, tumvue tshidiye wamba pende.”6 Nunku Hushai wakalua kudi Abashaloma. Ke Abashaloma kumuambila ne: “Ke mubelu udi Ahitofele mufile eu. Tuenze mudiye muambe amu anyi? Wewe mubenge, tuambilaku wewe tshia kuenza.”7 Ke Hushai kuambila Abashaloma ne: “Bua musangu eu mubelu udi Ahitofele mufile ki mmuimpe to!”+8 Hushai wakamba kabidi ne: “Wewe udi mumanye bimpe mudi tatuebe ne bantu bende bikale bantu ba bukole,+ ne badi benda bakengakana* bu nyama wa urse udi mujimije bana bende muitu.+ Tatuebe udi kabidi muena mvita,+ kakulala kaba kamue ne bantu butuku ebu to.9 Patudi tuakula apa, mmusokome mu nyongolo* kampanda anyi muaba kampanda mukuabu;+ yeye mubange yeye kutuluisha kumpala, bantu badi bumvua bualu ebu nebambe ne: ‘Mbatshimune bantu badi balonda Abashaloma!’10 Nansha muntu wa dikima udi ne muoyo bu wa ntambue+ neenguluke ne buôwa, bualu Isalele mujima mmumanye ne: tatuebe ntshilobo+ ne bantu badiye nabu mbantu ba dikima.11 Meme ndi mfila mubelu eu: Isalele mujima adisangishe kuudi, kumbukila ku Dana too ne ku Bê-sheba,+ bantu bungi bu nsenga ya ku mbuu,+ ne wewe udi ne bua kubalombola mu mvita.12 Netumupatukile muaba wonso utuamusangana, ne netumujikile anu bu lumuma ludi lumata panshi; ne muntu nansha umue wa kudibu kakupanda, nansha yeye, nansha bantu badiye nabu.13 Yeye munyemene mu tshimenga kampanda, Isalele mujima neaye ne mionji ku tshimenga atshi, ne netutshikokele mu tshibandabanda too ne pikalaku kakuyi kushale nansha lusoka lumue.”14 Nunku Abashaloma ne bantu bonso ba mu Isalele bavuaye nabu bakamba ne: “Mubelu wa Hushai muena Aka mmuimpe+ mupite mubelu wa Ahitofele!” Bualu Yehowa ukavua mupangadije* bua kunyangakaja mubelu muimpe wa Ahitofele,+ bua Yehowa atumine Abashaloma dikenga.+15 Pashishe Hushai wakaya kuambila muakuidi Sadoka ne muakuidi Ebeyatâ,+ ne: “Eu ke mubelu udi Ahitofele mupeshe Abashaloma ne bakulu ba mu Isalele, ne eu ke wanyi mubelu undi mufile.16 Mpindieu tuminayi Davidi mukenji lukasa lukasa bua kumudimuija ne: ‘Kushadi ku bisabu* bia ku tshipela butuku ebu to, kadi mu mishindu yonso sabuka, tshianana badi mua kubutula* mukalenge ne bantu bonso badiye nabu.”+17 Yonatana+ ne Ahimasa+ bavua ku Ene-logela;+ nunku nsongakaji kampanda muena mudimu wakaya kubambila, bobu kuya bua kuambila mukalenge Davidi, bualu kabavua basue bua babamone babuela mu tshimenga to.18 Kadi nsongalume kampanda wakabamona, yeye kuambila Abashaloma. Nunku bubidi buabu bakumbuka lukasa lukasa, kufikabu ku nzubu kua muntu mukuabu mu Bahulima+ uvua ne tshina tshia mâyi mu lupangu luende. Bakabuelamu,19 ne mukaji wa muntu au wakadija tshintu pa mutu pa tshina tshia mâyi atshi, yeye kuelapu ntete mizaza; kakuvua muntu nansha umue uvua mumanye bualu abu to.20 Bena mudimu ba Abashaloma bakafika kudi mukaji au, ku nzubu kuende, kuebejabu ne: “Ahimasa ne Yonatana badi kuepi?” Mukaji au wakandamuna ne: “Mbapitshile muaba eu batangile ku mâyi.”+ Ke bantu abu kubakebabu, kadi kabakabapeta to, nunku bakapingana ku Yelushalema.21 Bantu abu bamane kuya, bakapatuka mu tshina tshia mâyi, kuyabu kuambila mukalenge Davidi. Bakamuambila ne: “Jukayi, nusabuke mâyi lukasa lukasa, bualu eu ke mubelu udi Ahitofele mufile bua kunuluisha.”+22 Davidi ne bantu bonso bavuaye nabu bakajuka diakamue, kusabukabu Yadene. Patshiatshia kakuvua muntu nansha umue uvua mushale kayi musabuke Yadene to.23 Pavua Ahitofele mumone ne: kabavua balonde mubelu wende, wakasuika tshiseba pa mpunda wende, kuyaye ku nzubu kuende, mu tshimenga tshiabu.+ Yeye mumane kuambila ba mu nzubu muende tshia kuenza,+ wakadiowa.*+ Nunku wakafua, bobu kumujiika muaba wa kujiikilangana wa bankambua bende.24 Pine apu, Davidi wakaya ku Mahanayima,+ ne Abashaloma wakasabuka Yadene ne bantu bonso ba mu Isalele bavuaye nabu.25 Abashaloma wakateka Amasa+ ku mutu kua tshiluilu pa muaba wa Yoaba;+ Amasa uvua muana wa muntu mukuabu dîna diende Yitela muena Isalele, uvua mulale ne Abigayila+ muana wa Nahasha, muanabu ne Seluya wa bakaji, mamuende wa Yoaba.26 Isalele ne Abashaloma bakasa tshitudilu mu buloba bua Gilada.+27 Diakamue pakafika Davidi ku Mahanayima, Shobi muana wa Nahasha wa ku Laba+ wa bena Amona, Makî+ muana wa Amiele wa ku Lo-debâ, ne Bâzilai+ muena Gilada wa ku Logelima28 bakalua ne bia kuladila, malongo manene, mabungu, ntete ya blé, ntete ya orje, bukula, ntete mikanga, nkunde minene, nkunde mikese, ntete miumisha,29 buitshi, manteka, mikoko, ne fromaje.* Bakalua ne bintu bionso ebi bua Davidi ne bantu bavuaye nabu kudiabu,+ bualu bakamba ne: “Bantu badi ne nzala, mbatshioke ne badi ne nyota mu tshipela.”+


text:
Bia kuamba
RÉVEILLEZ-VOUS !
Lukonko: Kuata webe Réveillez-vous ! mupiamupia. Tangila lukonko ludi mu dibeji 2 elu. Wewe udi mua kuluandamuna bishi?
Mvese: Nsu 24:10
Difila: Tshiena-bualu etshi tshidi tshiumvuija malu makuabu adi apetangana ne mvese eu.
RÉVEILLEZ-VOUS !
Lukonko: Buebe wewe, udiku umona ne: kusungula balunda bimpe kudi ne mushinga anyi?
Mvese: Nsu 13:20
Difila: Réveillez-vous ! eu udi ne malu a mushinga adi atangila mushindu wa kusungula balunda bimpe. [Akula bua tshiena-bualu tshidi mu dibeji dia 10-11.]
TELEJA NZAMBI
Lukonko: Udiku musue kusombela muaba bu mudi eu anyi? [Muleja dibeji 2-3, umulekele andamune.]
Mvese: Yel 29:11
Difila: Broshire eu udi umvuija mutudi mua kuteleja Nzambi ne kupeta malu mimpe adiye mutulongoluele kumpala eku. [Nukonkonone dibeji 4-5.]
FUNDA TSHIEBE TSHIA KUAMBA
Lukonko:
Mvese:
Difila: